Президентимиз Шавкат Мирзиёев ташаббуси билан бу йил 72 нафар Иккинчи жаҳон уруши қатнашчиси имтиёзли равишда ҳаж сафарига юборилди. Тўқсондан ошиб, юз билан юзлашган пиру бадавлат нуронийларимизнинг ҳар бирига алоҳида шифокор ва оила аъзоларидан бир киши ҳамроҳ қилиб бириктирилди.\nБу Саудия Арабистони жамоатчилигида, ҳажга келган бошқа давлатлар вакилларида катта қизиқиш уйғотди. Ўзбекистонда уруш ва меҳнат фахрийларига кўрсатилаётган ғамхўрлик ҳақида маҳаллий матбуот нашрларида қатор мақолалар чоп этилди.\n“Уруш қаҳрамонлари” мақоласида бундай дейилади:\n“Уруш қаҳрамонлари”. Уларни ўз юртида шундай аташади. Уларга алоҳида ғамхўрлик кўрсатилади. Ҳар йили 9 май — Хотира ва Қадрлаш куни улар учун байрамлар ташкил этилади. Ўзбекистон Президенти Шавкат Мирзиёев уларга катта ҳурмат-эътибор кўрсатиб, бепул даволаниш, барча қулайликка эга бўлган уй-жойлар бериш, томорқа ажратиш ва автомобиллар ҳадя этиш каби хайрли ишлар қилмоқда”.\n“Уккоз” газетасининг махсус мухбири Намим Ҳаким “Ўзбеклар фахри” Гитлерга қарши фронт жабҳаларидан Арофат майдонига етиб келди” сарлавҳаси остида бир неча боболаримиз ҳаётини ҳикоя қилди.\n“Бундан 26 йил аввал мустақилликка эришган Ўзбекистонда бугунги кунда 1 минг 300 га яқин уруш фахрийлари яшайди. Уларнинг ёши 90 — 108 атрофида. Одамлар уруш қатнашчиларини “Ўзбеклар фахри” деб эъзозлайди. Зеро, улар фашистлар армиясини тор-мор этишга улкан ҳисса қўшган. Берлингача бориб, душман устидан ғалаба қозонишда ўрнак кўрсатган ва ўалаба кунига етиб келган.\n72 йил аввал тугаган бу урушда қатнашган кўпчилик вафот этди. Улардан жуда озчилиги ҳозир ҳаёт. Биз уларнинг тарихий ҳикояларини баён қиламиз”, дейилади мақолада.\n“Ленинград қамалидан омон чиққан аскар”\n“Уруш фахрийси Йўлдош Турғунов 1941 йили Андижон вилоятининг Шаҳрихон туманидан кейинчалик номи Санкт-Петербургга айлантирилган Ленинград фронтига жўнаб кетди. 95 ёшли отанинг таъкидлашича, душман қўшинлари шаҳарни қарийб икки ярим йил қамал қилган. Ленинград қамалининг тугаши Иккинчи жаҳон урушида туб бурилиш ясаган ва душман қўшинлари тор-мор бўлишни бошлаган.\nФахрий жангчи Турғунов уруш қаҳрамонларидан бири сифатида туғилган Ватанига қайтди. Оилали бўлиб, уч ўғил ва тўрт қизни улғайтирди. 76 набира ва эвара унинг атрофида парвона. У етмиш йил ҳажга боришни орзу қилиб яшади. Йўлдош Турғуновнинг узоқ кутган орзусини Ўзбекистон Президенти рўёбга чиқарди.\nУ ўзбек урф-одатига биноан, бизни табассум билан кузатди. Тилида эса ҳаж фарзини адо этиш учун катта ёрдам берган Ўзбекистон Республикаси Президенти ҳақига дуолар қилди”.\n“Чавандоз 72 йилдан сўнг ҳаж зиёратида”\n“Уруш фахрийси Зулумбой Мадраҳимов Сталинградда немис қўшинларини тор-мор этган жангчилардан. Фронтда уни чавандоз дейишарди. Ваҳолонки, у алоқачи бўлиб хизмат қилган. Ўз бурчига шу даражада фидойи эдики, душман минаси тушган жойдаги алоқа симларини улаш учун узоқ масофаларга эмаклаб борарди. Кейинчалик ҳайдовчилик қилди, пулемётчи бўлди.\nЗулумбой сафдошлари билан бирга 1945 йилда Берлингача борди. Ҳозир 96 ёшда. Она Ватанига қайтгани ва уйланганига 70 йилдан ошди. У шу йиллар давомида ҳаж қилиш умиди билан яшади. Бу йил унинг орзулари амалга ошди. Отахон Маккаи Мукаррамага етиб келганидан буён хурсандчилигидан ва Байтуллоҳни тавоф қилган вақтдан бошлаб юрак муолажаси учун мўжалланган дориларини ичишни ҳам унутди. У ўзини соғлом ҳис қилмоқда, юраги эса бир маромда ураяпти.\nЗулумбой Мадраҳимовнинг жасоратини мустақил Ўзбекистон муносиб тақдирлади. Отахон ҳаётидан мамнун. Давлати эътиборида, невара-чеваралари ардоғида яшамоқда. Улар бобоси билан фахрланади”.\n“Уруш фахрийси ҳаж қилиш учун уч маротаба\nўлимдан омон қолди”\n“106 ёшли Иброҳим Убайдулло уч маротаба ўлимдан омон қолган. Урушда махфий операцияни амалга ошириш учун кетаётганда душман самолёти уларни ўққа тутади. Шунда жангчилардан фақат ўзи омон қолганини билиб Аллоҳга ҳамдлар айтади.\nНавбатдаги муҳим топшириқдан жамоаси олдига қайтганида фақат унинг тирик қолганини кўриб командир ундан шубҳаланади. Уни сўроқ қилиб турганида душман яна ўққа тутади. Немис мергани командирни ярадор қилади. Яратган Иброҳим Убайдуллони яна ўлимдан асрайди.\n“Аллоҳ таоло менга узоқ умр бериб, муқаддас жойларни зиёрат қилиш ҳамда Арофатда туришни насиб этди”, дейди Иброҳим ота.\nЁши улуғ уруш фахрийси ўзбекистонлик ҳожилар билан Маккага келди. Ўзига, кексаларга кўрсатилган ғамхўрлик учун Президентини, давлатини дуо қилмоқда”, дейилади мақолада.\nБундай мақолалар кўп. Уларда Ўзбекистонда ислом дини ривожига катта эътибор қаратилаётгани, бу соҳада илмий-тадқиқот марказлари бунёд этилаётгани, мусулмонларга барча шароит яратилаётгани таъкидланган.\nВатанимиз мустақиллигининг 26 йиллиги ва Қурбон ҳайити кенг нишонланаётган шу кунларда эса Саудия Арабистонида ҳаж амалларини бажараётган зиёратчиларимиз кўнглида шукроналик. Мамлакатимизга тинчлик-осойишталик, халқимизга фаровонлик тилаб дуолар қилишмоқда.\nМазкур рукндаги бошқа мақолалар: « Кутилганидан ҳам зиёд кўрсаткич\tЎзбекистон байроғи Нью-Йоркнинг молиявий маркази узра баланд ҳилпирамоқда »


Bagdod.uz - ТЎҒИНЧИДА “САМОХОД” СУВ ЧИҚДИ\nТЎҒИНЧИДА “САМОХОД” СУВ ЧИҚДИ\n2021-05-12 23:09:37 52\nБағдод туманининг “Қўштегирмон-2” маҳалла фуқаролар йиғини таркибидаги Тўғинчи кўчасида яшовчилар кўпдан буён ичимлик сувини 1-1,5 чақирим масофадан ташиб келтиришган. Қишнинг ёғин-сочинли кунларида шунча йўл босиб, бир челак-ярим челак сувли бўлиш ҳудуд аҳолиси учун яхшигина ташвишга айланарди.\nТуман ҳокими Восилжон Назаров ва сектор раҳбари – туман ИИБ бошлиғи Жаҳонгир Ҳасанов тўғинчиликлар билан учрашиб, ҳудудда “маҳаллабай” ўрганишлар олиб борган маҳалда ана шу муаммо кўндаланг бўлди. Ечилмайдиган масала, ҳал бўлмайдиган муаммонинг ўзи йўқ – бажарамиз! – деган эди ўшанда масъуллар.\nШундан сўнг Тўғинчида иш бошланди: “Фарғона сув таъминоти” МЧЖ туман бўлими мутахассислари томонидан тик артезиан қудуғини қазиш учун муносиб жой танлаб олинди. Маҳаллий бюджет маблағлари ҳисобидан ажратилган 250 млн. сўм эвазига 240 метр ер остидан “ўзиоқар” ичимлик суви чиқарилди.\n- Қазиш ишлари 20 кун давом этди, - дейди “Фарғона сув таъминоти” МЧЖ туман бўлими бошлиғи Зафаржон Усмонов. – Ҳозир ушбу қудуқдан соатига 1 минг 600 куб тоза ичимлик суви чиқяпти. Бу миқдор секин-аста кўпайиб боради. Энг асосийси, бу қудуқ “самоход” бўлиб, бунда электр сарфига мутлақо эҳтиёж йўқ. Насиб бўлса, тез орада тормоқ тортиш, хонадонларга ҳисоблагичлар ўрнатиш ишлари ҳам бошланади.\nИброҳимжон ота Раҳматов - Тўғинчининг катталаридан. У кишининг айтишича, янги қудуқ маҳаллий аҳоли учун муносиб ҳайитлик бўлди. Энди яқин-атрофдаги 350 дан зиёд хўжаликда ичимлик суви билан боғлиқ муаммо бўлмайди.


Исо ҳақида Худо берган гувоҳлик — Dilkashradio.com\nИсо ҳақида Худо берган гувоҳлик\nАссалому алайкум азиз радио тингловчи дўстлар. Дастуримизга хуш келибсиз. Микрофон қаршисида хардойимгидек мен Зафарбек. Дўстлар, бугун хам дойимгидек, Муқаддас Каломдан оятларни ўқиб қўлимизни очиб Худойимизга ибодат қиламиз. Азизлар, бугун мен расуллардан бири Юханно баён этган хушхабардан бир парчани сизга сўзлаб бермоқчиман. Хазрати Исо шундай деди: «Мен Ўз-Ўзимдан ҳеч нарса қилолмайман. Қандай эшитсам, шундай ҳукм қиламан ва Менинг ҳукмим ҳаққонийдир. Чунки Мен Ўз иродамни эмас, балки Мени юборган Отамнинг иродасини бажо келтиришни истайман. Агар Мен Ўзим ҳақимда Ўзим гувоҳлик берсам, Менинг гувоҳлигим ҳақиқий бўлмайди. Мен ҳақимда бошқа гувоҳлик берувчи бор ва биламанки, Унинг берган гувоҳлиги ҳақиқатдир.\nСизлар Яҳёнинг олдига одам юбордингизлар, у ҳақиқат тўғрисида гувоҳлик берди. Гарчи Мен инсоннинг гувоҳлигини қабул қилмасам-да, лекин буларни сизлар нажот топишингиз учун айтяпман. Яҳё – ёниб, нур сочиб турган чироқ эди. Сизлар эса унинг нурида бирпас қувонмоқчи бўлдингизлар. Бироқ Мен Яҳёдан кўра каттароқ гувоҳликка эгаман. Чунки Отамнинг тамомлашим учун берган ишлари, шу бажараётган ишларимнинг ўзи Мени Отам юборганлигига гувоҳлик бермоқда.\nМени юборган Отамнинг Ўзи ҳам Мен ҳақимда гувоҳлик бериб турибди. Сизлар эса ҳеч қачон Унинг овозини ҳам эшитмагансиз, қиёфасини ҳам кўрмагансизлар. Унинг каломи ҳам кўнгилларингиздан жой олмайди, чунки У юборган Зотга ишонмаяпсизлар. Сизлар Муқаддас Битикларни текширасизлар, чунки улар орқали абадий ҳаётга эришамиз, деб ўйлайсизлар.\nАна ўша Битиклар Мен тўғримда гувоҳлик беради. Аммо сизлар абадий ҳаётга эришиш учун Мен тарафга келишни истамайсизлар-ку. Мен инсонлардан таҳсин-тасанно қабул қилмайман. Лекин сизларни биламан, қалбларингизда Худога муҳаббат йўқ. Мен Отамнинг номидан келган бўлсам-да, аммо сизлар Мени қабул қилмаяпсизлар. Ўз номи билан келадиган аллакимни қабул қилаверасизлар. Сизлар-ку бир-бирингиздан таҳсин-тасанно олишни яхши кўрасизлар, лекин ягона Худонинг таҳсинига сазовор бўлишга ҳаракат қилмайсизлар. Қандай қилиб ҳам ишона олардингиз? Мен сизларни Отам олдида айблайман, деб ўйламанглар. Сизларни айбловчи ўзингиз умид боғлаган Мусо бўлади. Агар Мусога ишонганингизда эди, Менга ҳам ишонар эдингизлар; у Мен ҳақимда ёзган эди. Мусонинг ёзувларига ишонмабсизларми, Менинг сўзларимга қандай ишонасизлар?»\nХа хазрати Исо одамнинг юзига эмас аксинча юрагиюқалбига қарайди. Дўстлар, келинг осмондаги азиз Отажонимизга ибодат қиламиз. Азиз Отажон, биз хам Сени севишни истаймиз, биз хам Сен билан бирга хаёт кечиришни истаймиз. Азиз Отажон, бизга хазрати Исо Масихни берганинг учун катта рахмат. Худойим, Сенинг ҳақиқий севгинг орқали биз нажот топдик. Худойим, қилган қурбонлигинг Сенга анча қимматга тушганини тушундик. Худойим, шундай экан, биз шунга арзийдиган хаёт кечиришни истаймиз. Раббимиз Исонинг чеккан азобига ва тўккан қонига арзийдиган хаёт кечиришни истаймиз. Худойим, бизни хам ўргат, бизни хам севишга ўргат. Сенинг исминг дойим улуғлансин, Отажон. Омин.\nҚувғинларга бўлган реакциялар 3 қисм


Буюк ипак йўли: чегарасиз ҳамкорлик | Правда Востока Online\nБуюк ипак йўли: чегарасиз ҳамкорлик\nПойтахтимиздаги Тасвирий санъат галереясида Умумжаҳон гидлар ва экскурсия етакчилари куни доирасида “Буюк ипак йўли: чегарасиз ҳамкорлик” II халқаро гидлар форуми бўлиб ўтди.\nЎзбекистон Республикаси Туризмни ривожлантириш давлат қўмитаси, Маданият вазирлиги, Ташқи иқтисодий фаолият миллий банки ҳамкорлигида ташкил этилган анжуманда Ўзбекистон, Россия, Туркия, Қозоғистон, Озарбайжон, Арманистон, Сербия давлатларидан туризм ва маданият соҳасидаги ташкилотлар, Бутунжаҳон туристик гидлар уюшмалари федерацияси, гидлар миллий уюшмалари вакиллари, халқаро экспертлар, гидлар ва музей экскурсияси етакчилари иштирок этди.\nЎзбекистон замини қадимдан Буюк ипак йўли чорраҳасидаги улкан салоҳиятга, табиий, тарихий ва маданий бойликларга, гўзал анъана ва урф-одатларга эга ҳудуд сифатида бутун дунё эътибори ва эътирофига сазовор бўлган. Бугунги кунда мамлакатимиз нафақат сиёсий, иқтисодий-ижтимоий, маданий соҳаларда, балки туризмда ҳам янги ривожланиш босқичига қадам қўйди.\nДавлатимиз раҳбарининг 2016 йил 6 декабрдаги “Ўзбекистон Республикасининг туризм соҳасини жадал ривожлантиришни таъминлаш чора-тадбирлари тўғрисида”ги, 2018 йил 5 февралдаги “Ўзбекистон Республикаси туризм салоҳиятини ривожлантириш учун қулай шароитлар яратиш бўйича қўшимча ташкилий чора-тадбирлар тўғрисида”ги фармонлари мамлакат иқтисодиётининг стратегик тармоғи сифатида туризмни жадал ривожлантириш учун қулай иқтисодий ва ташкилий-ҳуқуқий шароитлар яратиш, ҳудудларнинг улкан туризм салоҳиятидан янада тўлиқ ва самарали фойдаланиш, туризм тармоғини бошқаришни тубдан такомиллаштириш, миллий туризм маҳсулотларини яратиш ва уларни жаҳон бозорида кенг тарғиб этиш, туризм соҳасида Ўзбекистоннинг ижобий қиёфасини шакллантириш, соҳага инвестицияларни фаол жалб қилиш, инновацион ғоя ва технологияларни жорий этиш, мамлакатнинг маданий-тарихий мероси ва табиий бойликлари тарғиботини янги босқичга кўтариш, юртимизга келаётган туристлар оқимини кўпайтиришда муҳим дастуриламал бўлмоқда.\nГидлар – кўп қиррали касб эгалари. Ҳар қандай мамлакатга ташриф буюрган сайёҳ улар орқали ўша давлат ҳақида таассуротга эга бўлади, баҳо беради. “Буюк ипак йўли: чегарасиз ҳамкорлик” II халқаро гидлар форуми соҳада фаолият юритаётган халқаро мутахассислар, гидлар ва музей экскурсияси етакчиларининг ўзаро фикр ва тажриба алмашиш, экскурсия фаолияти ва гидлар миллий уюшмаларининг иш юритиш бўйича долзарб ва муҳим вазифаларни муҳокама қилиш, дунё ҳамжамиятида гид касбининг мавқеини ошириш бўйича саъй-ҳаракатларни бирлаштириш учун кенг имкониятлар майдонига айланди.\n– Ўзбекистонга ҳар сафар келганимда улкан ўзгаришларга гувоҳ бўляпман, – дейди Туркия гидлар уюшмаси бошқаруви аъзоси Мустафо Ялчинкая. – Президент Шавкат Мирзиёевнинг 2017 йил 25-26 октябрь кунлари Туркия Республикасига давлат ташрифи чоғида мамлакатларимиз ўртасида кўплаб соҳалар қатори туризм йўналишида ҳам ҳамкорлик алоқаларини кенгайтиришга келишиб олинди. Бу борадаги ишлар кўлами кенгайиб бормоқда. Ўзбекистон – тарихий ёдгорликлар, муқаддас қадамжоларга бой юрт сифатида улкан туристик салоҳиятга эга. Мамлакатингизда бу юксак салоҳиятни бутун дунёга намойиш этиш учун ҳуқуқий, иқтисодий ва ташкилий жиҳатдан катта қадамлар ташланаётгани қувонарлидир. Бугунги форум ҳам Ўзбекистонда туризмни ривожлантиришда муҳим қадам бўлишига ишонаман.\n– Жорий йил Қозоғистонда Ўзбекистон йили, деб эълон қилинди, – дейди Қозоғистон гид-таржимонлар мактаби раҳбари, “Арман-тур” миллий сайёҳлик агентлиги директори Салтанат Абжанова. – Бу туризм соҳасидаги ҳамкорликни янада кенгайтиришга хизмат қилиши шубҳасиз. Ўзбекистонлик ҳамкасблар билан бирга кўплаб тадбирлар ўтказишни режалаштирганмиз. Бу икки давлатнинг туризм соҳасидаги ривожида муҳим аҳамият касб этади. 2015 йили I халқаро форумда қатнашиб, Хивада малака оширдим, ўзбекистонлик ҳамкасбларим билан билим ва тажриба алмашдим, бу ерда ўрганганларимни юртимда тарғиб қилдим. Бу галги форум ҳам гидларнинг профессионал кўникмасини юксалтиришга хизмат қилади, деб ишонаман.\nФорум доирасида “Буюк ипак йўли: чегарасиз ҳамкорлик” халқаро илмий-амалий анжумани бўлиб ўтди. Гидларнинг кундалик фаолиятига бағишланган фотокўргазма ташкил этилди. "Туризм соҳасида кадрлар малакасини ошириш ва қайта тайёрлаш Республика маркази" ДУК ва Қозон федерал университети ўртасида ҳамкорлик меморандуми имзоланди. Тошкент ва Бухоро шаҳарларининг гидлари ва музей экскурсияси етакчилари учун халқаро экспертлар томонидан маҳорат дарслари ўтказилади, деб хабар беради ЎзА.


Блэр матбуот котиби Кэмпбелл истеъфога чиқди\nФарангис Саид Мана бир неча ҳафтадан буён Британияда Ироқ оммавий қирғин қуроллари буйича эксперт Дэвид Келли ўлими туртки бўлган суд жараёни давом этмоқда. Жума куни халқаро ҳамжамият диққатини мазкур жараён билан бевосита боғлиқ бир ҳодиса ўзига қаратди: Британия Бош вазири Тони Блэрнинг алоқалар бўйича ёрдамчиси Элестер Кэмпбелл истеъфога чиқишини эълон қилди. Бу хабар дарҳол жаҳон оммавий ахброт воситалари орқали тарқатилди. Хўш, Элестер Кэмпбелл қандай шахс эди? Унинг истеъфога чиқиши Дэвид Келли ўлими билан боғлиқми? Мана шу масалаларни ўрганишга ҳаракат қилган ҳамкасбимиз Фарангис Саид матбуот саҳифаларга ҳам назар ташлайди.\nИстеъфо беришинини тушунтирар экан, Британия Бош вазирининг алоқалар бўйича ёрдамчиси, матбуот котиби Элестер Кэмпбелл, оиласи ва шахсан ўзи шундай қарор қабул қилганини таъкидлади:\n- Мен кетяпман, чунки оила аъзоларим ва шахсан ўзим айнан шу вақт кетишни тўғри деб ҳисобладик. Мен Даунинг Стритда, Бош вазир билан ишлаган давр ҳақида фақат яхши хотиралар олиб кетаман.\nХўш, оиласи ва шахсан ўзи қабул қилган қарор натижаси бўлмиш истеъфо нима сабабдан бундай катта шов-шувга олиб келди? Элестер Кэмпбелл ким ўзи, у қандай шахс?\nШанба кунги газеталарни бир кўздан кечириб, бу саволга жавоб топиш мумкин.\n“Британиядаги энг қудратли шахс истеъфога чиқди”. Бу “Дейли Миррор” газетасининг 30 август сони бош сарлавҳаси. Бошқа газеталар ҳам ундан қолишмадилар ва бир овоздан Элестер Кэмпбелл Лейбористлар партияси ҳокимиятга келганидан буён мамлакатдаги сиёсатни белгилаб келган шахс бўлганини ёздилар. Баъзи газеталар унинг жамоатчилик ҳаётига таъсирини тан олган ҳолда, сиёсатчи фаолиятини ижобий баҳоласалар, бошқалари қораламоқдалар. Айни вақтда газеталарнинг бари бир овоздан Кэмпбелл Британияни сўнгги ярим аср давомида биринчи бор жаҳон ҳамжамити диққат доирасига олиб чиққан сиёсатчи эканини эътироф этмоқда.\nфикр билдирилишини кутган, ўзига бўлган муносабатни яхши билган бўлса керак-ки, Кэмпбелл жума кунги қарорини эълон қилганида, у турлича талқин қилинишини айтди:\n- Бу каби қарорни эълон қилганингизда кўплар унинг ортидаги сабаблар қандай эканини тахмин қилиб, баъзи нарсаларни ўйлаб топадилар. Мен истеъфога чиқишни анчадан бери режалаштираётган эдим.\nБу қарорга апрел ойида келганини айтар экан, Элестер Кэмпбелл, Тони Блэрни ўз қароридан хабардор қилгани ва кетиши муддатини ёз, деб белгилаганини қайд этди.\n“Файнэншл Таймс” газетаси Элестер Кэмпбеллни Лейбористлар партиясига иккинчи сайловларда ғалаба қозониш имконини берган шахс, дея таърифлади. “Дейли Экспресс” эса Кэмпбелл ҳукумат вакили сифатида ҳеч бир ножўя иш қилмаганини ёзди.\nГазеталарнинг аксарияти Кэмпбеллнинг қудрати ва таъсири катта бўлганини эътироф этсалар, айримлар сиёсатчини қора бўёқларда тасвирлашга шошилдилар. “Дейли Мэйл” уни алдоқчи, урушқоқ, фирибгар ва иғвогар, деб атади. “Сиёсий доираларни коррупциялаштирган одам айнан Элестер Кэмпбеллдир”, - деб ёзди газета ўзининг шанба кунги сонида.\nШундай қилиб, сиёсатчига берилаётган баҳолар турли, баъзида бир-бирига зиддир. Лекин ҳеч бир газета Кэмпбеллнинг сиёсатдаги таъсири катта бўлганини инкор этмади. Ҳукуматда энг катта қудрат ва салоҳиятга эга ҳисобланган, ҳатто Бош вазир Тони Блэр қарорларига таъсир қилиш имконига эга бўлган сиёсатчига бошқача баҳо берилишини кутиш нотўғри бўлса керак.\nАйни вақтда газеталарнинг кўпчилиги Кэмпбелл истеъфосига туртки бўлган жараён ҳақида ёзмади. Туртки бўлган жараён эса – Британия ҳукуматининг Ироқ оммавий қирғин қуроллари бўйича досьеси муаллифларидан бири, доктор Дэвид Келли ўлими ва ундан сўнг бошланган суд жараёни бўлди. Маълумотларга кўра, айнан Кэмпбелл ҳукумат досьесининг сўнгги варианти устида ишлаган. Лекин “Файнэншл Таймс” учун Кэмпбелл истеъфосига бошқа нарса сабаб бўлган. “Тони Блэр бош вазирликнинг иккинчи муддати давомида Кэмпбеллга муҳтож эмас. Даунинг Стритда Кэмпбелл даври ниҳоясига етди. Энди у эмас, балки Блэр сиёсатнинг ёрқин юлдузи сифатида кўзга ташланмоқда”, деб ёзди “Файнэншл Таймс”.\n“Дейли Телеграф” эса судья Хаттон олиб бораётган тергов бошланиши Кэмпбелл сиёсий карьерасига чек қўйганини таъкидлади. Блэр судда матнини Кэмпбелл ёзиб берган баёнотларни ўқиди. Сўнг матбуот котиби унга “фойда келтириб бўлгани, эндиликда Элестердан воз кечиш мумкинлиги” ҳақидаги хулосага келди ва Кэмпбелл истеъфосини қабул қилди.\n“Эндиликда сайловчиларга ёқадиган баёнотларни Блэр учун ким ёзади?”, деган савол билан тугатади мавзуга бағишланган мақолани Британиянинг “Дейли Телеграф” газетаси.


Тошкентдаги Mobicon 2017’да Google, Яндекс, Одноклассники ва UFOX вакиллари чиқиш қилади\nТошкентдаги Mobicon 2017'да Google, Яндекс, Одноклассники ва UFOX вакиллари чиқиш қилади\n27 сентябрь куни Тошкентда Mobicon 2017 халқаро мобиль анжумани бўлиб ўтади. Тадбирда мобиль соҳанинг етакчи экспертлари: Beeline Uzbekistan, Яндекс ва Одноклассники, Беларуснинг UFOXSMM-агентлиги вакиллари қатнашади. Ўзбекистонда илк бора Google'нинг Ирландиядан вакили Абдулла Ойдин чиқиш қилади. Глобал дастурлар менежери Google ва Adwords билан ишлашнинг ўзига хос жиҳатлари ҳақида гапириб беради.\nҚозоғистондан Тошкентга бирданига икки меҳмон - CEO Select Communication Group асосчиси Виктор Елисеев ҳамда Қозоғистон Интернет Бизнеси ва Мобиль тижорат Ассоциацияси Президенти Константин Горожанкин келади.Mobicon 2017 доирасида бир кун ичида 20 дан ортиқ спикерлар чиқиш қилади.\nТадбир ташкилотчиси Ledokol Group компанияси, бош ҳомий - Beeline Uzbekistan. Анжуман Ахборот технологиялари ва коммуникацияларини ривожлантириш вазирлиги расмий кўмагида ташкил этилмоқда. Бош ахборот ҳомийси Яндекс компанияси. Mobicon 2017 ҳомийлари: Click, Alissium ва IMG компаниялари.\nАнжуманнинг SMM-қўллаб-қувватлови – AFRICA агентлиги, стратегик шериклар – Uzinfocom ҳамда Motivation Group, IT-шерик – Webnow студияси.Tashkent Advertising Association шериклик кўмагини амалга оширмоқда.\nMobicon 2017 эрталаб соат 9.00да бошланади ва 17.00да якунига етади. Анжуманга барча хоҳловчилар бепул тарзда келишлари мумкин, улар аввал сайтда рўйхатдан ўтишлари ҳамда электрон манзилга таклифнома олишлари лозим. Меҳмонлар сони чекланган, шунинг учун эшитувчи сифатида рўйхатдан ўтишга шошилинг.\nЭртаси куни, 28 сентябрда Беларуснинг етакчи SMM-агентлиги – UFOX компанияси асосчилари семинари (http://mobicon.uz/seminar/) бўлиб ўтади. Семинарда UFOX вакиллари ижтимоий тармоқлардан мижозларни SMM ёрдамида жалб этиш сирлари билан ўртоқлашишади. Ижтимоий тармоқлар бўйича амалий WORKSHOPИнконель БМда 10.00 дан 17.00 га қадар ўтказилади.\nАнжуман расмий сайти: http://mobicon.uz\nЎтказиш жойи: InternationalHotelTashkent\nСана: 27 сентябрь9.00 дан 17.00 гача.


Бошпанасиз - 21 Декабря 2015 - www.SheJoT.CoM\nГлавная » 2015 » Декабрь » 21 » Бошпанасиз\nШундай вазиятлар бўладики, кимни айблашни, кимдан нажот кутишни билмай қоламиз. Кўз ўнгимизда олам ғариблашиб, умидсизликка тушамиз. Аммо, юрагимизнинг бир четида нимадир липиллаб яшашга чорлайди. Бугунги мухлисимизнинг ҳикояси, юрагида сақлаб юрганлари шу ҳақда...\n— Бу менинг сўнгги чорам! Бошқа иложим йўқ! Шундай қилмасам, бир умр уйсиз ўтамиз, — деди хотиним эшикни ёпишга чоғланиб. — Мен сиз билан ажрашмоқчи эмасман. Аммо болаларим келажаги учун шундай қилишга мажбурман. Қачон уй сотиб олсангиз, кейин бирга яшаймиз. Мендан хафа бўлманг!\nУ шундай дея хўрсиниб эшикни ёпди. Ғазаб отига миндим: "Мени хотиним уйга киритмаяптими? Нима ҳаққи бор?! Эриман, ахир! Ҳозир кўрсатиб қўяман!”\nШундай дея эшик зулфига қўл чўздим. Очишга улгурмасимдан ичимда бошқа бир овоз янгради: "Уй сеникимики, жаҳл қиласан? Ижара пулини ўзи тўлаётган, болаларингни боқиб ўтирган бўлса...”\nБошим хам бўлиб ортимга қайтдим. Бунақа остоналардан қайтишим биринчи мартамас. Шунинг учунми, у қадар алам қилмади. Лекин аввалгилари ичимни ўпириб, қаддимни букканди. Чунки улар хотиним эмасди-да...\n— Дадаси, амаллаб бошпанали бўлармиз. Нима қиласиз, ўша узоқ юртларда? Ўзи мазангиз йўқ, — хавотир билан юзимга қаради рафиқам.\n— Равшан ака — қишлоқдошим. Алдамайди. Айтишича, илгари ҳам одам юборган экан, четга. Яхши топишяпти, деди. Бир ўзимни синаб кўрай. Оғир эмас экан иши. Икки йил ўтади-кетади. Уйли бўламиз, — дедим қишлоқдошимнинг гапларига ишонганим учун.\n— У ёқлар совуқ. Мазангиз қочса... — рози бўлмади хотиним.\n— Худога шукр яхши бўлиб қолдим-ку! — дедим ичимдан зил кетиб.\nОчиғи, шаҳарга акамнинг ортидан келганман. Ўқиб, шаҳарда ишлаб қолган акам, оиласини, ота-онамни ҳам олиб келди. Мени қишлоқда уйлантиришган бўлса-да, тургим келмади. Акамни қора қилиб менам келдим. Топишим яхшилиги учун оиламни ҳам чақирдим.\n— Сен ҳам қишлоқда яшамайсан, чоғи. Ҳовлига синглингни кўчирамиз. Ҳам уйга қарайди, ерларга ҳам ул-бул экади, — деди онам.\n— Шуниси маъқул. Синглинг ҳам қайнонасиникида сиғиндидек ўтирибди. Куёв қачон пул топиб ер олади, уй қуради? Майли, улар ўтира қолсин, — қувватлади отам ҳам.\nАкам ҳам, мен ҳам маъқулладик. Чунки қишлоқдаги катта ҳовли ва анчагина ер қаровсиз қолганди. Шу билан шаҳарда яшай бошладим. Икки фарзандим туғилди. Меҳнатдан қочмаганим учун рўзғордан орттириб, мўмайгина пул ҳам йиғдим. Ниятим, шаҳардан уй олиш. Афсуски, бирдан соғлиғим ёмонлашди. Аввалига ошқозонимдан, кейин ўт пуфагимдан операция бўлдим. Учинчи жарроҳлик амалиёти ҳам кўп куттирмади. Узоқ муддатли даволаниш, дори-дармон жамғарган даромадимнинг бошига етди.\nШаҳарда яшашнинг ўзи бўладими? Ижара пули, рўзғор... Илгаригидек куч-қувватим йўқлиги учун қийнала бошладим. Ана шундай пайтда қаршимда Равшан ака пайдо бўлди:\n— Йўлингга пул топ. Яна олдиндан тўланадиган озгина тўловини берсанг, зўр иш бор!\nҚўлимда ортиқча пулим йўқлиги сабаб, бир пулдор кишидан фоизга пул олдим-у, қўшни давлатга йўл олдим. Кўргиликни қарангки, ўз қишлоқдошим қўйнимни пуч ёнғоққа тўлдирган экан. Айтган жойида ҳеч қандай одам мени кутиб олмади ва у айтган ишхона ҳам йўқ экан. Ўзимни йўқотиб қўйдим. Энди нима қиламан? Бегона жой бўлса...\nОртимга қайтмоқчи ҳам бўлдим. Лекин шунча йўлга, яна қарз эвазига келган бўлсам... Иш топишим зарур эди. Шукрки, бу ерга бир неча йиллар аввал опам оиласи билан келган. Ишлари яхши. Опамни топишга киришдим. Бордим ҳам. Бир ҳафта уларникида туриб, иш қидирдим. Аммо ҳеч бир шартнома ва ҳужжатсиз иш қидиришимнинг ўзи аҳмоқлик эди. Бу ҳам етмагандек, опам ҳам остонада туриб деди:\n— Бу ерда иш топиш осонми? Қачонгача шунақа юрмоқчисан? Қарзинг кўпаймасдан кет! Қандай келган бўлсанг, шундай кет. Менинг ҳам бошимга ташвиш орттирма! Ўзим зўрға яшаб турган бўлсам...\nБу гаплардан кейин опамнинг уйига кирмадим. Дилим қаттиқ оғриди: "Аҳволимни била туриб, қувди-я! Бегонадек муомала қилди-я!”\nЖигарим-да, сал ўтмай оқлашга тушдим: "Мени ўйлаб шундай қиляпти-да! Қарзим кўпайишини истамайди-ку! Рост, уйга тезроқ кетишим керак. Бунақада қарзга ботиб қоламан!”\nАмаллаб уйга қайтдим. Аммо қарзим бўйимдан ҳам баланд. Шукрки, аёлим ҳам ишлайди. Рўзғорни эплаб, болаларга қараб ўтирибди. Бироқ уйда эркак кишининг ўрни катта. Шунинг учун жим туролмасдим. Топганим қарзимни қоплашга кетарди. Бу аҳволда яқин беш-ўн йилда уйли бўлолмаслигим аниқ.\n— Бир бошингиз билан бунақада ўзингизни олдириб қўясиз. Ўзи мазангиз йўқ. Ота-онагиздан ёрдам сўрайлик. Қишлоқда анчагина ер бор-ку! Ўшани сотиб беришса, уйли бўлармидик? — деди хотиним бир куни фикримни уққандек. Ўзимнинг миямда ҳам шу гап қачондан буён айланарди. Лекин аҳволим яқинларимга беш қўлдай маълумлиги учун бир куни ўзлари шу таклиф билан чиқишар деб кутиб юргандим.\nҚарасам, фоиз ҳисобига олган қарзимдан осонликча қутула олмайман. Ўйлаб ҳам ўтирмай акамникига бордим. Ҳамма гапни, ниятимни ота-онамга айтдим.\n— Уйни ҳам, ҳовлини ҳам сотишни хаёлингга келтирма! Бир куни қайтиб боришимиз бор, — дейишди ота-онам қатъи.\nЯна жаҳлим чиқди. Сал ўтмай тағин уларни оқладим: "Қари билганни — пари билмас”, дейишади. Ота-онам ҳам бир нимани кўзлаб айтишаётгандир?”\nУ ердан чиқдим-у, қишлоққа йўл олдим. Ўзимча, балки ҳовлида яшарман, шунда ижарага кетган пул ёнимга қолади, дегандим. Чучварани яна хом санабман. Бу гал синглим менга терс гапирди:\n— Ота-онам бу уйни бизга беришган. Шу ерда яшанглар деган. Сиз-ку, шаҳарда ўз йўлингизни топдингиз. Лекин биз бу ердан чиқсак, қаерга борамиз? Ўйламанг, ака, мен бу ердан чиқмайман! Ота-онамнинг уйида менинг ҳам ҳаққим бор! Агар уй талашиб кўнгилхиралик қилгани келган бўлсангиз, яхшиси кетинг! Бизни тинч қўйинг!\nШу тарзда синглим ҳам мени уйидан тўғрироғи, ўз уйимиздан ҳайдади. Жигарчилик, уни ҳам аядим. Ичимда оқладим ҳам. Лекин юрагимнинг бир чети оғриқли эди. Ахир мен жигар деб уларни авайлаяпман, ўйлаяпман, улар-чи?\nБу гаплардан хабар топган хотиним ҳам мана тўнини тескари кийди.\n— Шундай юраверсангиз, сизни ҳеч ким ўйламайди. Энди мен ҳам киритмайман, уйга! Балки шунда яқинларингиз сизга ҳам оила, иссиқ уй кераклигини ўйлаб кўрар, — деди у эшикни юзимга ёпаркан.\nҲеч нарса дея олмадим. Нима ҳам дей? Ахир бу мен ҳайдалаётган учинчи эшик. Аёлимни ҳам тушунаман. Ахир турмуш қурганимизга ўн йилдан ошди. У ҳам ўз уйи бўлишини истайди.\nБаъзан ўйга толаман: "Мен уйдан ҳайдайдиган даражада опамга, синглимга, аёлимга нима ёмонлик қилдим? Ахир ҳали бирор марта ҳеч кимга оғирлигим тушмаган бўлса...”\nУларни тушунгим келади. Барибир дунёга сиғмай кетаман. Бу оламда кимсасиздек ҳис қиламан, ўзимни. Ана шунча милт этган ёғду қалбимнинг туб-тубини ёритишга уринаётгандек бўлади. Бу — акамнинг бир оғиз гапи:\n— Қайғурма, ука! Ёнингда мен борман! Биргалашиб, сен учун данғиллама уй сотиб оламиз!\nБирдан тўйиб-тўйиб нафас ола бошлайман. Бошпанасиз, кимсасиз ҳаётимга акам нажоткор фаришта каби кириб келгандек бўлади. Борингизга шукр, акажон!\nН.Усанбоева ёзиб олди\nКатегория: BAXS - TORTISHUV / FIKR MULOHAZA | Просмотров: 436 | Добавил: iphone | Теги: Yangilik, newsuz, uznews, xabarlar, habarlar, новости, yangiliklar, ahborot, news | Рейтинг: 0.0/0


Мали президенти шошилинч равишда Чаддан Бамакога қайтади » Ўзбекистон янгиликлари – Zamin.uz\nМали президенти шошилинч равишда Чаддан Бамакога қайтади\nМали президенти Иброҳим Бубакар Кейта Чадга ташрифини фавқулодда тўхтатиб, яқин соатларда Бамакога қайтади. Бу ҳақда, Мали президенти девонига асосланиб, «РИА Новости» хабар бермоқда.\n«G5 Sahel саммитида иштирок этиш учун Чад пойтахти Нжаменада бўлиб турган Мали президенти Иброҳим Бубакар Кейта ташрифни тўхтатди ва яқин соатларда Бамакога етиб келади», — дейилади президент маъмуриятининг Twitter’даги саҳифасида.\n20 ноябрь, жума куни 10 га яқин қуролланган шахслар Мали пойтахти Бамакодаги Radisson Blu меҳмонхонасини эгаллаб олди. Ҳужум уюштирилган вақтда меҳмонхона ичида камида 170 киши бўлган. Хавфсизлик кучлари 20 кишини гаровдан қутқаргани айтилмоқда.


Шундай ўлка доим бор бўлсин! – Сурхон тонги\nБош саҳифа / Сиёсат / Шундай ўлка доим бор бўлсин!\nДекабр 8, 2017\tСиёсат Изоҳ қолдириш 367 Кўрилди\nМуҳтарам Президентимизнинг биз халқимизга шундай шароит яратиб берайлик, шундай хизмат қилайликки, токи улар биздан рози бўлсинлар, деган пур ҳикмат сўзлари бугун мамлакат ижтимоий-иқтисодий, маънавий-маърифий, сиёсий ҳаётининг бош шиорига айланганлигини барчамиз кўриб, ҳис этиб турибмиз.\nҲар куни ишга отланар эканман, шаҳар, қишлоқ ва туманларга бориб, етти ёшдан етмиш ёшгача бўлган юртдошларимнинг юз кўзидаги севинч, ўзига, эртанги кунга ишонч, ҳаётдан қониқиш ҳисси, ҳаракатларидаги азму шижоатни кўриб, Яратганга шукроналар айтаман.\nПрезидентимиз сайланганига ҳам бир йил бўлаяпти. Бу тарих олдида жуда кичик зарра. Лекин ана шу ўтган ойлар давомида халқчил, доно сиёсати, ўзининг ҳақ сўзи, узоқни кўра билиши, халқнинг, миллатнинг дардини, эртанги кунини ҳис қилиши билан миллионлаб кишиларнинг қалбига, онгига, тафаккур ва шуурига кириб борди ҳамда Ўзбекистон аталмиш улуғ мамлакатнинг ардоқли фарзандига айланди. Буни дунё ҳамжамияти ва энг ривожланган мамлакатлар вакиллари ҳам эътироф этиб, андоза олмоқдалар.\nТермиз шаҳридаги “Ёшлар маркази”да Конституциямизнинг 25 йиллиги муносабати билан бўлиб ўтган тантаналар жараёнида бу нарсалар яна бир карра намоён бўлди. Муҳташам зал байрамона безатилган. Тантана иштирокчиларининг кўксини орден ва медаллар безаб турибди. Бу ерда вилоят ҳокимлиги, ҳуқуқни муҳофаза қилувчи идоралар, бошқармалар, Ўзбекистон ёшлар иттифоқи вилоят бўлими, меҳнат фахрийлари, жамоатчилик вакиллари, фаол ёшлар ва оммавий ахборот воситалари ходимлари ҳозир бўлдилар. Вилоят ҳокими, сенатор Э. Турдимов сўзга чиқиб, муҳташам саройда тўпланганларни Конституциямиз қабул қилинганлигининг чорак асрлик байрами билан самимий қутлади. Мамлакатимизда эришилаётган улкан ютуқлар, бунёд этилаётган йирик ишлаб чиқариш корхоналари, турар-жойлар, равон йўллар азиз халқимизнинг фидокорона меҳнати ҳосиласи эканлигини мамнуният билан таъкидлади.\nТантанали тадбирда вилоят “Баркамол авлод” маркази, Ёшлар иттифоқи вилоят бўлими вакиллари ва эл суйган санъаткорлар махсус концерт дастурини намойиш этишди.\nОлдинги Истеъдодлар сараланди\nКейинги Сатрларда қайноқ ҳаёт акси\nФеврал 13, 2018\t6,612\nМарт 9, 2018\t2,778\nФеврал 27, 2017\t2,563


Ҳозирда кўпчилик шахсий бизнесга асос солиш масаласини ноаниқ муддатга ортга сурмоқда. Бироқ тарихдан маълумки, иқтисодий инқирозлар вақтида ҳам муваффақиятли компания пайдо бўлиши мумкин. Қуйидаги 13та компания буни тасдиқлайди.\nАсос солинган йил: 1892\n2019 йилдаги тушум: 95,2 млрд доллар\nТомас Эдисон бизнесни бироз илгарироқ йўлга қўйган. У 1880-йиллардаги бир неча инқирозларни енгиб ўтган. Бироқ General Electric 1893 йил саросимасидан (АҚШдаги ишбилармонлик фаолияти деярли 40 фоизга тушган 16 ойлик давр) олдин пайдо бўлган. Шунга қарамай, General Electric инқирозни енгиш ва 1896 йилда Dow Jones Industrial Average индексига киритилган 12та илк компаниядан биринчисига айланишга муваффақ бўлган.\nАсос солинган йил: 1908\n2019 йилдаги тушум: 137,2 млрд доллар\n1800-йиллар сўнгида General Motors асосчиси Уильям Дюрант ҳали ҳам от экипажларини ишлаб чиқариш билан шуғулланар эди. 1904 йилда ўша вақтлари янги бўлган автосаноатга ўтишга қарор қилди ва Buick Motor Company компаниясини харид қилди. Бироқ 1908 йилнинг бошида, яъни 1907 йилдаги 13 ойлик саромиса туфайли 30 фоизлик инқирознинг ўртасида Дюрант GM’ни ҳолдингга айлантирди ва автомобил ишлаб чиқарувчиларни сотиб олди. Бу стратегия муваффақиятга эришди ва GM дунёнинг йирик корпорациялари қаторига кирди.\nАсос солинган йил: 1911\n2019 йилдаги тушум: 77,1 млрд доллар\nIBM’га Чарльз Флинт томонидан 1911 йилда CTR (Computing Tabulating Recording) номи остида асос солинган. Компания икки йиллик инқирознинг ўртасида бизнес учун қурилмаларни сотишни бошлаган. Саноат суръатининг пасайиши икки хонали сонда акс этаётган бир вақтда CTR нафақат «жон сақлаб қолди», балки муваффақиятга эришди. Кейинроқ компанияга IBM номи берилди ва у рақамли инқилобни қўллаб-қувватлаб, технологиялар соҳасидаги миллиардлаб доллар ишлаб топган етакчига айланди.\nАсос солинган йил: 1929\n2019 йилдаги тушум: 69,6 млрд доллар\n1928 йилда ака-укалар Уолт ва Рой Дисней «Виллининг кемаси» номли қисқа метражли анимация билан Микки Маусни дунёга танитишди. 1929 йилда улар тўрт йиллик «Буюк турғунлик» авж олган бир вақтда Walt Disney Productions компаниясига асос солишади. Ака-укалар бундай пайтда табассум Америкага ҳар қачонгидан ҳам кўпроқ зарур эканини тушунишарди. Улар шу даражада муваффақиятга эришдиларки, « Буюк турғунлик » тугаши биланоқ илк тўлиқ метражли лента «Оппоғой ва етти гном» устида иш бошлашди.\nАсос солинган йил: 1939\n2019 йилдаги тушум: 58,8 млрд доллар\n1937-1938-йиллардаги турғунлик «Буюк турғунлик» билан таққослаганда кичик ҳисобланади, лекин бу ҳам XX асрдаги энг ёмон инқирозлардан бири бўлган, масалан, ўшанда АҚШ ЯИМ кўрсаткичининг тушиши деярли 19 фоизга етган. Шунга қарамай, айнан шу вақтда Стэнфордни эндигина битирган Уильям Ҳюлетт ва Дэвид Паккард ўзларининг Hewlett-Packard компаниялари учун режа ишлаб чиқишга қарор қилишади. Инқироз оқибатларини ҳали ҳам ҳис қилган ҳолда улар 1939 йилнин 1 январь куни дунёдаги асосий электроника ишлаб чиқарувчиси бўлган компаниялардан бирига асос солишади.\nАсос солинган йил: 1957\n2019 йилдаги тушум: 5 млрд доллар\n1958 йилдаги турғунликдан икки ой ўтгач, тадбиркор Жей Прицкер Лос-Анжелес халқаро аэропорти яқинида жойлашган Hyatt House мотелини сотиб олди. Ишбилармонлик фаолияти ва саёҳатлар сони камайганига қарамай, Прицкер ўз ишини давом эттирди ва 1960 йилда яна иккита меҳмонхона очади. Вақт ўтиши билан меҳмонхоналарнинг сони деярли 900тага, компания тушуми эса 5 млрд долларга етади.\nАсос солинган йил: 1958\n2019 йилдаги тушум: 13,3 млрд доллар\n1958 йилдаги турғунлик вақтида туғилган яна бир бизнес Жанубий Калифорниядаги Pronto Markets бренди остида иш бошлаганди. Компания асосчиси Жо Куломб Кариб оролларидаги таътилидан қайтгач, истеъмолчилар хорижий озиқ-овқат маҳсулотларига қизиқишаётгани ва дўконлардан уларни излашларига эътибор қаратади. Ғоя ўзини оқлайди ва Куломб бизнеси тез суръатларда ривожланади. 1979 йил тадбиркор ўз бизнесини немис миллиардери Тео Альбрехтга сотади.\nАсос солинган йил: 1971\n2019 йилдаги тушум: 65,5 млрд доллар\nFedEx асосчиси Фред Смит Йель университетидаги ўқув лойиҳаси доирасида юкларни бир манзилдан олиб, бошқа манзилгача етказишнинг тезкор ва ишончли концепциясини ишлаб чиқади. У 1969-1970 йиллардаги турғунлик даврида ўз компаниясига асос солди. Турғунлик даври узоқ давом этмаган ва мўътадил кечган бўлса ҳам аввалига Смит бизнес ҳамжамиятга хизматнинг янги турини сотишда жиддий муаммоларга дуч келади. Синалмаган етказиб берувчига ҳеч ким ўз пулини сарф қилишни истамасди. Шунга қарамай, у тўсиқларни енгиб ўтади ва тармоқни ривожлантиришда давом этди. 2019 йилда FedEx кунига 6 миллиондан ортиқ жўнатмаларни етказиб берди.\nАсос солинган йил: 1975\n2019 йилдаги тушум: 125,8 млрд доллар\n1973 йилда фонд бозорининг қулаши билан кечган нефть инқирози 16 ойлик турғунликка олиб келди. АҚШ ЯИМи 20 йил ичидаги энг кучли зарбани бошдан кечирди. Бироқ бу Билл Гейтс ва Пол Алленга турғунлик расмий якунланганидан бир неча кун ўтгач, 1975 йил 4 апрелда очилган Microsoft компаниясида дастурий таъминот ишлаб чиқилишини йўлга қўйишга халақит қилмади. 1986 йилда Microsoft IPO ўтказди. Натижада уч миллиардер ва 12 минг миллионер кишилар пайдо бўлди.\nАсос солинган йил: 1982\n2019 йилдаги тушум: 4,5 млрд доллар\n1979 йилдаги энергетика инқирози сабабли юзага келган 1981-1982 турғунлик йиллари АҚШда ишсизлик бўйича ўн йилликдаги энг ёмон кўрсаткичга дучор қилди. Бироқ бу Трип Ҳокинсга Apple компаниясидан ишдан бўшаб, Electronic Arts номи остидаги софт ишлаб чиқарувчисига асос солишга тўсқинлик қилмади. Компания тез ўсди ва уй компьютерлари ҳамда кўнгилочар тизимлар бозори учун ўйинлар етказиб берувчи, 10 минг ходимга эга ва йиллик тушуми 4 млрд доллардан кўп бўлган илғор компанияга айланди.\nSalesforce, Google ва Facebook\nБу компаниялар турғунлик йилларида эмас, йирик иқтисодий инқирозлардан олдинроқ очилган: Google (1998) ва Salesforce (1999) — .com домени пуфаклари ёрилишидан олдин, Facebook (2004) эса навбатдаги молиявий инқироздан бироз аввал. Улар инқирозни енгишга муваффақ бўлишган. 2019 йилда уларнинг ялпи тушуми 72,77 млрд долларга етди.


Бин Ладиннинг янги видеомурожаати намойиш этилди\n06 март 2021, Тошкент вақти: 04:17\nAral Усама Бин Ладин туширилган янги видеотасма жумадан шанбага ўтар кечаси Ал-Жазира телеканали орқали намойиш қилиндин. Унда Ал-Қайда раҳбари АҚШ Президенти Жорж Бушни танқид қилиб¸ Америкага қарши ҳужумлар эҳтимолидан огоҳлантиради. АҚШ президентлик сайловига саноқли кунлар қолганида намойиш этилган ушбу видеомурожаат кутилмаган ҳодиса бўлди.\nВидеотасмада Усама Бин Ладин жумладан шундай дейди: "Мен ушбу видеотасма орқали сиз америкаликларга яна бир Манҳэттен фожиаси олдини олишнинг маъқул йўлини кўрсатиш учун мурожаат қиляпман. Сизга уруш ҳақида¸ унинг сабаб ва натижалари ҳақида айтмоқчиман. Мен шунингдек¸ хавфсизлик инсоният учун энг муҳим масалалардан бири эканлигини ва эркин халқ ҳеч қачон ўз хавфсизлигидан воз кечмаслигини айтишни истардим"¸ дейди Бин Ладин ўз видеомурожаатида.\nВидеомурожаатда Бин Ладин 2001 йил 11 сентябрда Ню-Йорк ва Вашингтонга қилинган ҳужумлар учун жавобгарликни ўз бўйнига олди. У шунингдек¸ АҚШ Президенти Жорж Бушни бепарволикда айблаб¸ ҳужумлар содир этилган пайтда ҳам бемалол мактаб ўқувчилари билан учрашувни давом эттирганини айтади.\nУнинг айтишича¸ АҚШдаги осмонўпар биноларга ҳужум қилиш ғояси¸ 1982 йилда¸ Исроил учқичлари Ливанда кўп қаватли биноларни бомбалаган пайтда пайдо бўлган. Бин Ладинга кўра¸ ўшанда АҚШ Исроилни ҳимоя қилган.\nБуш ва Керри муносабати:\nИккала номзод ҳам дарҳол муносабат билдириб¸ бутун Америка халқи терроризмга қарши якдил эканлигини таъкидлади. Жумаладан Буш: "Очиқ айтишга ижозат беринг. Америкаликлар мамлакатимиз душманлари пўписасидан қўрқмайди ва уларнинг таъсири остига тушмайди. Бу борада Сенатор Керри мен билан ҳамфикрлигига ишонаман. Мен шунингдек¸ Америка халқига биз ана шу террорчиларга қарши жангга киришганимизни ва албатта ғалаба қозонишимизни айтишни истайман"¸ деб таъкидлади.\nЎз навбатида Демократлар партиясидан номзоди кўрсатилган Сенатор Жон Керри Бин Ладин ва унинг ҳамкорларини ушлаб¸ тор-мор қилиш кераклигини айтди.\n"Биз америкаликлар Усама Бин Ладин ва террорчиларни ушлаш ва йўқ қилиш йўлида якдилмиз. Улар ваҳший. Террористлар қаерда бўлса топиб нобуд қилиш керак. Тамом"¸ деб баëн этди сенатор Керри.


ИнтерФУТБОЛ :: Бир ўйин хулосалари ёхуд "Пахтакор"нинг ОЧЛдаги иштироки ҳақида...\nБир ўйин хулосалари ёхуд "Пахтакор"нинг ОЧЛдаги иштироки ҳақида...\nАфсуски, «Пахтакор»нинг ОЧЛ-2020даги юриши биз кутган нуқтагача етиб бормади. Ҳар ҳолда, «шерлар» қатарда мини-турнир шаклида ўтказилган ўйинларда тетик футбол кўрсатиб, ҳаммамизни ОЧЛ финалига чиқа олишларига ишонтиргандилар. Лекин битта ўринсиз ҳаракат ортидан келган қизил карточка бутун сценарийни бузиб юборди. Умуман олганда, «Пахтакор» қатарда футболимизга яхши имидж ярата олди - Шота Арвеладзе бу борада ҳақ. Лекин бугун жамоанинг умумий иштироки эмас, балки 1та ўйини юзасидан мулоҳаза юритишни лозим кўрдим. Бунда гуруҳ босқичи 3-тури доирасида «Ал-Ҳилол»га қарши кечган учрашувни танладим. Нега айнан шу ўйинни? Биринчидан, Ўзбекистон миллий жамоасини олдинда ЖЧ-2022|ОК-2023 қўшма саралашида Саудия Арабистони термасига қарши кечадиган ўта муҳим ўйин кутиб турибди. «Ал-Ҳилол» эса Саудиянинг етакчи клуби, мамлакат терма жамоасининг бош таъминотчиси. Нега энди «Ал-Ҳилол»га қарши кечган 4-тур учрашуви эмас, бир тур олдингисини олдим? Чунки айнан шунисида еврофутбол шукуҳи сезилди, иккинчи тўқнашувда эса ҳар икки жамоа негадир бирданига анча паст кайфиятда ҳаракатланди. Умуман олганда, «Ал-Ҳилол» билан биринчи учрашув кўпроқ озуқа берди, гарчи мағлубият билан хотима топган бўлсада. Ҳар ҳолда, шу учрашув давомида бир қатор фикрлар, мулоҳазалар юзага чиқди. Биринчи навбатда, бу ўйин АПЛ 1-туридан ўрин олган «Ливерпуль» - «Лидс» тўқнашувини эслатиб юборди қайсидир жиҳатлари билан. АПЛ чемпиони - «Ливерпул»нинг юлдузлари ва Чемпионшипдан энди чиққан таниш мураббий қўл остидаги «нотаниш» йигитлар ўртасидаги олишувдан андоза кўчирилгандек, гўё. Ҳисобни очган «Ливерпуль», тенглаштирган «Лидс». Ҳисобда чинакам қувлашмачоқ. Якунда тажрибали ва юлдузли «Ливерпул»нинг қўли баланд. «Ал-Ҳилол» - «Пахтакор» учрашуви якуни ҳам мана шу сценарийга ўхшашроқ драма тақдим этди. Хуллас, ўша бир ўйин бизга футболимиздаги бир қатор плюс ва минусларни кўрсатиб берди.\nБир ўйин кўрсатиб бердики, Саудия Арабистони ва Ўзбекистон футболининг бугунги даражаси ўртасида фарқ у қадар катта эмас. Ҳар икки мамлакат чемпионатлари етакчилари, амалдаги чемпионлари ўртасидаги тўқнашувда кўриндики, легионерлар салобатию, маҳобати борасида саудлар ҳали ҳам биздан устунроқ эканлар, барибир. Ўша машҳур Себастьян Жовинко ва Бафетимби Гомис биз учун ёқимтойгина Драган Черан, ҳозирча фақат трансфер баҳоси ҳамда ўтмишда ўйнаган лигалари билан мақтана оладиган Эрен Дердийокдан анчагина залворли эканлар.\nБир ўйин кўрсатиб бердики, ОЧЛ ғолиблиги учун курашган «Пахтакор» мусобақанинг амалдаги чемпионидан ҳеч бир жабҳада қолишмади. Ўйин суръати, футболчиларнинг жисмоний ҳолати аъло даражада эканлиги яққол кўзга ташланди.\nБир ўйин кўрсатиб бердики, «Пахтакор» футболчиларига ҳам қизил карточка кўрсатиш мумкин экан. Эсланг, Суперлигада ҳам худди ОЧЛ ўйинида кузатилганига ўхшаш ҳолат юзага келганди. «Насаф» билан ўйинда. Ўшанда тўпни жарима майдони ташқарисида ушлаган «Пахтакор» киперига сариқ карточка берилганди. ОЧЛда ўша ҳолат такрорланди, фақат бу сафар «қизил» кўрсатилди. Шарҳловчи ҳакам футбол қоидаларига асосан тўппа-тўғри қилганини айтди. Нима, Суперлигада қоидалар бошқачами?\nБир ўйин кўрсатдики, жамоаси бир ўйинчи кам бўлиб қолганига қарамай, амалдаги чемпиондан ҳайиқмасдан очиқ футбол таклиф этадиган Шота Арвеладзе тўғри йўлдан кетмоқда.\nБир ўйин кўрсатдики, ўзбек футболида анчадан буён энг оғриқли нуқта бўлиб келаётган сўнгги сониялар жабри ҳамон йўқолмаган. Эҳ, санаб адоғига етолмаймиз охирги сониялари алам улашган ўйинларни. Вақтида атиги 12 сония қолган паллада гол уриб, 3 очко олиб кетган эронликлар, сўнгги дақиқаларда мағлубиятни ғалабага алмаштирган саудлар... Барчаси яна кўз олдимиздан ўтди бир ўйин баҳона.\nБир ўйин кўрсатдики, барча жабҳаларда маҳаллий клублардан анча илгарилаб кетган «Пахтакор» олдида чинакам буюк бўлиш учун ҳали битта муҳим иш бор экан. Скаутлик. Дейлик, Африка томонлардан 18-20 ёшли иқтидорларни олиб келиб, тарбиялаш йўлга қўйилса, зўр бўларди. Истаса, клуб бундай иқтидорларни АГМК, «қизилқум», «Динамо» каби жамоаларга ижара асосида юбориш асносида тарбиялаши керак. Скаутлар Колумбия ва Перуга бориб, ёш-ёш Карильоларни топиб келишса, нур устига аъло нур.\nБир ўйин кўрсатдики, «Пахтакор»га ҳам еврофутболда анчагина кўйлак йиртиб, тажриба тўплаган етакчи керак экан. Ўтган йили испаниялик Хавининг жарима зарбаларидан урган голларини эсланг. Бу сафар миттигина Жовинконинг суперзарбалари... Ҳа, бизнинг футбол ҳам худди шундай трендга мансуб футболчига муҳтож. Шота Арвеладзе бежиз Эммануэль Адебайор трансферини талаб қилмаган экан.\nБир ўйин кўрсатдики, Суперлигада «Пахтакор» билан тенгма-тенг ўйнайдиган жамоаларни кўпайтиришимиз керак. Юқори суръатдаги ўйинлар футболчилар жисмоний ҳолатини ҳам яхшилайди. Айтарсиз, ЕЧЛ финалида ўйнаган «Бавария» ва «ПСЖ» ҳам ўз лигаларида мутлақ пешқадам, рақобатдан холи. Лекин Бундеслигада ҳам, Лига 1да ҳам футбол умуман бошқача. Дейлик, «Бавария» Бундеслигада «РБ Лейпциг» ёки «Боруссия» Д. билан ўйнамоқда. Мануэль Нойер жарима майдони ташқарисида тўпни қўли билан ўйнади ёки қоида бузди. қоида бўйича қизил карточка бериш керакми, «қизил» берилади, тамом. «қизил» ўрнига «сариқ» кўрсатиб, буни инсон факторига йўйиб қўймайдилар Бундеслигада ишлайдиган ҳакамлар.\nБир ўйин кўрсатдики, футбол ўйини ҳакам ҳуштаги янграгунича давом этади. 20 дақиқа қўшиб бермайдими, ўйнаш керак. «Пахтакор» устунликка эга бўла туриб, мағлубиятга учради. Фожиа ясаш керак эмасдир, лекин ўша битта мағлубият фонида ҳар доимги «анъана»ларимиз ётибди. Шуниси аламли. Сўнгги дақиқада қўйиб юборилган гол, имкониятлардан фойдаланолмаслик ва ҳоказо...\nБир ўйин кўрсатдики, бизда вазиятлардан фойдаланиш коэффициенти жуда паст. Биргина Игорь Сергеевнинг ўзи биринчи бўлимдаёқ 4та яхши имконият ҳосил қилганди, бироқ... Ҳужумкор футболимизга ҳамлани якунловчи тўпурар етишмаяпти. Эҳ, Лионель Мессининг «Наполи» дарвозасига урган голини бир эсланг.\nБир ўйин кўрсатдики, Осиё грандлари билан тенгма-тенг ўйнайдиган клубимиз бор. Чемпион бўлишимиз учун эса чемпионлар билан ўйнашимиз, уларни енгишимиз керак. Майли, бу сафар эртароқ тўхтадик, лекин Арвеладзе айтганидек, «ПАХТАКОР» ҲАЛИ ҚАЙТАДИ!\nОрол НОРБОЕВ, "ИнтерФУТБОЛ" нашри\n12:05 Гасперини: “Четлатишсиз ҳам ютқазишимиз мумкин эди, аммо...” (0)\n11:40 Даъвогарлар номи аниқ... (0)\n10:50 Хендерсон Евро-2020ни ўтказиб юбориши мумкин (0)\n10:25 Зидан: “Бу энг яхши ўйинимиз эмас эди” (0)\n10:00 Ракурс: Кўча футболидаги 21та “олтин қоида” (0)\n09:33 Алибоев Германияда Азизбек Ғаниев БААда операция қилинди (0)\n08:45 ЕЧЛ: Кутилганидек, "Реал" ва "Сити"да ишончли ғалабалар (0)\n08:08 Максвелл: «ПСЖ» ғояси – энг кўрларни олиш ва бермаслик» (0)\n06:36 “Тез ёрдам”га тез ёрдам (0)\n05:50 "Текин" юлдузлар учун пойга ёки бўлажак 10 нафар топ-эркин агент (0)\n04:40 Одил Аҳмедов жамоаси инқирозга яқин (0)\n03:33 Евротур: Грандларга татимаган «уик-энд» (0)\n02:20 Қатар ва Австралия термалари Америка Кубоги—2020 мусобақасида иштирок этмайди... (0)\n01:10 Функционерлар: Клуб хўжайини – актёр (0)\n23:23 Оливьенинг ошиғи олчи ёхуд "Интерфутбол" нинг пайшанба сонида (0)\n22:45 Маскерано: “Мессига маслаҳат беришга журъат этолмайман” (0)\n22:20 Садио Мане Алисонни дунёдаги энг яхши дарвозабон деб атади (0)\n21:55 Сульшер Эрлинг Холанд ҳақида гапирди (0)\n21:20 Садио Мане: “АПЛда “Ливерпуль” учун ҳаммаси тугади” (0)\n20:55 Назорат ўйини. АГМК "Торпедо Белаз"га қарши иккинчи ўйинда дуранг қайд этди (0)\n19:52 "Уфа"га қайтган Ўрунов ўзига рақам танлади (0)\n19:26 Диогу Жота «Ливерпул»нинг умумий гуруҳ машғулотларига қайтди (0)\n17:55 Даврон Файзиев: “Миш-мишлар асоссиз. Мен “Бухоро”даман” (0)\n17:31 Питер Хюистра: "Ҳамма мавсумни бир хил очко билан бошлайди, бироқ..." (0)\n16:45 Янги мавсумда “Қўқон-1912” жамоаси шарафини қайси футболчилар ҳимоя қиладилар (0)


“ЎЗБЕККОНЦЕРТ” ДМ ТЎЙЛАРГА БОРАДИГАН САНЪАТКОРЛАРНИНГ ИМТИЁЗЛИ НАРХГА ЭГА РЎЙХАТИНИ ШАКЛЛАНТИРДИ 05.07.2018 20:48\nБарчамизга маълумки бугунги кунда Республикамиз бўйлаб тўй, юбилей тадбирларини ихчамлаштириш мақсадида тарғибот-ташвиқот ишлари олиб борилмоқда. Жумладан, “Ўзбекконцерт” Давлат Муассасаси томонидан ушбу тарғибот-ташвиқот ишларига бевосита дахлдорлик нуқтаи-назаридан икки йўналиш тадбирларида иштирок этадиган санъаткорларнинг имтиёзли нархга эга рўйхати шакллантирилди. Ушбу йўналишларнинг биринчиси ош тадбирлари бўлса, иккинчиси тўй ва юбилей тадбирларидир.\nБундан кўзланган асосий сабаб тўйларни ихчамлаштириш ва халқимизга енгиллик яратишдан иборат. Санъаткорлар томонидан кўрсатиладиган хизмат нархлари имтиёзли бўлиб, масалан, ош тадбирларини ўтказиш 500 мингдан 800 минггача, тўй ва юбилей тадбирларини ўтказиш эса 800 минг сўмдан 1,5 миллион сўмгача белгилаб қўйилган. Бу халқимизнинг шароитидан келиб чиққан ҳолда, уларга ҳар томонлама енгиллик яратиш мақсадида жорий этилган нархлардир.\nФуқаролар ўз тадбирларига ушбу рўйхатда келтирилган телефон рақамларига боғланиб, санъаткорларни таклиф этишлари мумкин бўлади. Бу рўйхат “Ўзбекконцерт” давлвт муассасаси томонидан доимий равишда назорат қилинади ва кенгайтириб борилади. Рўйхат бугунги кунда фақат Тошкент шаҳри учун белгиланган бўлиб, бир ой ичида Республикадаги барча туман ва шаҳарлар учун ушбу имтиёзли рўйхат йўналиш бўйича шакллантирилади.\nТошкент шаҳридаги Олмазор туманидаги ФҲДЁ бўлимида тажриба асосида шуни бошладикки, эндиликда қонуний никоҳдан ўтган келин-куёвлар ўша ернинг ўзида рўйхатда кўрсатилган санъаткорларни танлаб, уларга буюртма қилишлари мумкин бўлади. Бунинг учун махсус стендлар ташкил этилмоқда.\nМаълумотларга кўра, рўйхатда кўрсатилган рақамларга 24 соат давомида қўнғироқ қилиш мумкин ва улар мутлақо бепул.


Бир сакрадинг қутулдинг, кейингисида...\nАндижон воқеаларидан кейин Ўзбекистонни тарк этган ва АҚШдан бошпана топган, сўнг ўз ихтиёри билан юртига қайтган қочқинларнинг икки нафари ҳозир ҳибсда сақланмоқда.\nАҚШдан қайтгандан сўнг яқинда яна Ўзбекистонни тарк этишга мажбур бўлган қочқинлардан олинган, лекин ҳали расман тасдиқланмаган маълумотга кўра, ҳибсга олинганлар ака-ука Араповлар бўлиб, айни пайтда уларнинг қаерда сақланаётгани номаълум.\n“Ака-ука Араповларни юртга қайтганидан бироз ўтиб ҳибсга олишди. Хавфсизлик хизмати видеотасвирида улар қўлида қурол билан тургани бор эмиш. Уларни қўли қонга ботмаган бўлса, омонлик берамиз, деб қайтаришган экан. Араповлар эса қурол тутганмиз, аммо ҳеч кимни отмаганмиз, деб қўрқмай қайтаверган. Мана энди қамаб қўйишди, қаердалиги номаълум”, - дейди Андижон махсус хизмати ва милициясининг сўнгги икки йил давомидаги муттасил назорати, сўроқларидан безор бўлиб ўтган ҳафтада Ўзбекистонни тарк этган 17 қочқиндан бири.\nВақт ўтиши билан назорат ва босимнинг барҳам топишига умид қилиб келган бу андижонликлар, аксинча, вазиятнинг оғирлашаётгани ва бу кетишда, охир-оқибат, темир панжара ортига тушиши мумкинлигидан қўрқиб, юртдан қочиб чиққан.\n“Мутлақо тинч қўйишмаяпти. Ҳар икки кундан бири МХХ идорасида ўтяпти. Бунинг устига, қайтиб келганларни ҳам роса қистовга олишяпти, улардан иккитасини қамаб қўйди. Шунинг учун биз ҳам қочиб чиқишга мажбур бўлдик. Икки йил аввалги Андижон эмас ҳозир. Жуда расво бўлиб кетди бу тузум”, - дейди андижонлик қочқин.\nУнинг сўзларига кўра, ҳозир қочқинда юрганларнинг ака-укалари, қариндошларини ҳибсга олиш ва ҳибсда қийноққа солиш ҳоллари кучаймоқда.\nАндижондаги сўнгги вазиятдан яхши хабардор ўзбекистонлик муҳожир Эгамназар Шойманов ҳозир ўзи яшаб турган мамлакатга сўнгги бир ой ичида Андижондан қочиб келганлар сони 25 нафардан ошганини билдирди.\n“Уларнинг кўпчилиги 13 май куни майдонда ўзи ёки фарзанди, ёхуд қариндоши бўлганлардир. Аввал Қирғизистонга қочиб борган ва у ердан яна ортга қайтганлар ҳам бор. Ҳозир воқеа гувоҳлари ва уларнинг яқинларига нисбатан яна тазйиқ кучайгани кузатиляпти. Булар жуда қаттиқ қўрқувга тушган. Шунинг учун қочқинлар яна кўпайиб қолди”, - деди Э.Шойманов.\nБМТнинг Қочқинлар иши бўйича олий комиссарлиги бошқармаси вакили ҳам унинг сўзларини тасдиқлайди.\n“Ўзбекистондан қочиб келаётган фуқароларнинг ташкилотимизга мурожаат қилиши ҳануз давом этмоқда. Улар орасида Андижон ва Ўзбекистоннинг бошқа ҳудудларидан келаётган фуқаролар бор. Мурожаат қилаётганларнинг айримлари ҳозир қочқинлик мақомини олган фуқароларнинг яқин қариндошлари. Баъзилари эса энди қочқинликка юз тутаётганлар. Бироқ уларнинг сони ва қайси тоифага мансублиги ҳақида бошқа маълумот бера олмаймиз”, - дейди комиссарлик вакили.


Mashxurlarning muhabbat maktublari ⋆ WWW.SAVOL-JAVOB.COM\n… Ва ниҳоят мактуб йўллашга аҳд қилди. Гарчи муҳаббати жавобсиз қолишини билсада, юрак, ақлни инкор этди. Қанча ёзди, нималар деди билмайди. Англагани унинг мактуби махбубаси томон «қанот қоқди». Энди нима бўлади? Тақдир балки мурувват қилар… балки шафқатсиз савалар…\nЭътиборингизга ҳавола этилган парча, машҳурларнинг муҳаббат тарихидан бир шингил эди. Унинг давоми билан қуйида танишингиз мумкин. Буюк шахсларнинг гўзал севги номалари ўйлаймизки, сизни бефарқ қолдирмайди. Ҳақиқий, соф ва беғубор туйғулар силсиласи улар…\nНаполен БОНАПАРТдан Жозефинага\n«Кун сайин сени янада кучлироқ севиб бораяпман. Ҳар тун гўё бағримдасан, хаёлан… Ҳатто финжондаги чойга ҳам қўл текказишни истамайман. Қўрқаман. Сендан узоқдалигимга сабаб бўлаётган ғуруримни лаънатлашдан қўрқаман, Ҳаётим! Айни хизмат пайти ёки харбий лагерларни кўздан кечираётиб ҳам ҳаловатим йўқ. Юрагим жанг майдонидан узоқларда, Жозефинам васли билан паришон. Бу хаёллар мени эс – ҳушимдан айирмоқда.\nАгар сендан худди Рона дарёсининг шошқалоқ тезлигидек узоқлашаётган бўлсам, билгинки, висол яқин. Тун ярмида уйғониб, бош кўтармай ишлашим ҳам бежиз эмас. Тезроқда ёнингга қайтиш илинжи бу.\nВантоз (тақвим) нинг 23 дан 26 санасига йўллаган мактубингда «СИЗ» деб мурожаат қилибсан. «СИЗ»? Жин урсин! Бунга қандай қўлинг борди? Бунчалар совуққонлик…\nЖозефина! Жозефина! Бир вақтлар сенга айтган сўзларим ёдингдами: «табиат мени кучли ва саботли феъл билан сийлаган, сенга эса шу қадар майинлик ато этганки…» Мени севмай қўйдингми? Кечир, кечир мени азизам, юрагим тилка – пора бўлаяпти.\nСени деб ураётган юрагим аллақандай қўрқув ва чексиз соғинч билан тўлаётир…\nИсмимни айтмай сўзлашингдан оғринаяпман. Ҳа, бу жуда аламли ва оғриқлики… Кутаман, исмим ёзилган мактубингни кутаман. Ҳайр! Эвоҳ, бордию мендан кўнглинг қолган бўлса, демак ҳеч қачон мени севмагансан! Мен бундан қаттиқ пушаймон чекишим аниқ…»\nАлександр Сергеевич ПУШКИНдан Наталья ГОНЧАРОВАга\nМосква. 1830 йил, март ойи. (қоралама, француз тилида)\n«Бугун – сизни илк бор учратган кунимнинг шодиёнаси. Тобора иқрорим ортаяптики, менинг борлиғим сиз билан бир бутундир. Асло айро бўлолмайди! Сизни севиш ва ардоқлаш учун яратилган бўлсам ажаб эмас. Қолган юмушларингизчи дерсиз, уларнинг бари тентаклик, рости. Олисларда юриб, бой берган бахтиёрлик онларимдан афсусдаман. Лекин эртами – кечми, барчасини ташлаб, оёқларингизга бош уриб, йиқиламан. У куннинг биргина хаёли кўз олдимда жонлангудек бўлса, зулмат қоплаган зерикарли кунларим нурафшон бўлиб кетади. Ўшанда уйингиз атрофида айланиб, сизни қаршилайман, ортингиздан эргашаман…»\nОноре де БАЛЬЗАКдан Эвелина ГАНСКАЯга\n«Қани эди, тиззангизга бошимни қўйиб, қалбим ҳаловат топса. Фикрларимни банд қилган ўйларни сиз билан бўлишсам. Йўқ, баъзан умуман гапиргим ҳам келмайди. Шунчаки, кўйлагингизнинг бир учини лабимга босиб, ўша бир кунни сиз билан ўтказсам дейман…\nО, менинг маҳбубам! Ҳаётим мазмуни, тунларимни чароғон этгувчи малагим, қувончим, бахтим, азизим қачон кўраман сизни? Ёки бу саробми? Сизни кўрибманми ўзи? Эй тангрим! Сўзлаётганда ҳар бир товушга билинар-билинмас урғу беришингизни севаман! Нозик лабларингиз шу қадар бежиримки, бу ҳақда айтмоқликка изн беринг, Азизам!\nЭртаю кеч тиним билмай ишлаяпман. Декабрь ойида икки ҳафтага бўлсада ёнингизга бораман. Йўл — йўлакай Юрскнинг қор билан қопланган улуғвор тоғларини кўраману, биласизми нимани хаёл қиламан…Оқ бахмалга ўралган тоғлар севгимлим васлини ёдга солади. Оҳ! Сочларингизнинг хушбўй таровати, қўлларингизнинг оташин тафти, сизни бағримда эркалаб …. илҳомим жўшиб кетади.\nДўстларим, «бунчалик иродалисан» дея ҳайрон қолишади. Эҳ, билганларидами улар, маҳбубамнинг нурафшон сиймоси ҳар қандай ассосиз таъналарни йўққа чиқаришини. Биргина ўпич фариштам, биргина охиста ўпич, ва ҳайрли тун!»\nАльфред де МЮССЕдан Жорж САНДга\n«Азизам Жорж, сизга айтмоқчи бўлганим андак тентакликдек туюлар балки, кулгули эшитилиши ҳам мумкин. Очиғи, ёзишга нўноқроқман. Сайрдан қайтиб, айтмоқчи бўлганларим қолиб, нега бўлар-бўлмас нарсаларни ёзаяпман, билмайман. Кеч тушиши билан бу ишларимдан пушаймон ейман ҳали. Сиз устимдан куласиз, эҳтимол мени лофчига чиқарарсиз. Тўппа-тўғри эшикни кўрсатиб, мен ҳақимда ёлғончи деган хаёлга боришингиз ҳам аниқ.\nМен сизга ошиқман! Сизни учратган илк кунимдаёқ севиб қолганман. Дўстнона муносабатда бўлсак, дардимга шифо топарман дегандим. Феълингизда шу қадар ажойиб жиҳатлар борки, сўзсиз юрагимга малҳам бўлиши тайин. Ҳар қалай ўзимни шунга ишонтирдим. Астойдил ишонтирдим. Аммо сиз билан ўтаётган ҳар бир дақиқа мен учун жуда қимматга тушаяпти. Яхшиси, ҳозироқ чиқиб кетишимни айтинг, балки шунда камроқ азобланарман… Беҳудага муаммо чиқаришни истамайман. Сиз бўлса Жорж, ҳар доимгидек айтасиз: «Яна бир ошиқу – беқарор!» Бордию менга бефарқ бўлмасангиз, худди кечаги суҳбатимизда гапирганингиздек, нима қилмоғим лозимлигини билдиринг.\nАгар ёзаётганларимга шубҳангиз бўлса, ўтиман, яхшиси жавоб берманг. Биламан, сиз ҳам мен тўғримда ўйлайсиз. Шуларни хаёл қиламану, аммо ҳеч нимага умид қилолмайман. Сўнгги ойларда менга бахтиёрлик лаҳзаларини ҳадя этган дўстимни йўқотишимни биламан, холос. Меҳрибон инсон эканлигингизга аминман, ва биламанки сиз ҳам севгансиз. Мен сизга худди садоқатли дўстига ишонгандек ишонаман.\nЖорж, ўзимни худди тентаклардек тутаяпман. Тез орада Италияга жўнаб кетасиз. Парижда қисқа вақт қолишингиздан бахраманд бўлиш ўрнига қилаётган ишимни кўринг. Жиндек қатъийятим бўлганидами, бу дамларни сиз билан ўтказишга жамз қилолардим. Аммо ҳақиқат шуки, қатъийятсизман, шуни дея азобдаман…»\nЛев ТОЛСТОЙдан Софи БЕРНСга\nСентябрь 1862 йил\n«Софья Андреевна, ортиқ бардош қилолмайман. Уч ҳафтадан буён ҳар куни айтаман дейману, аммо ўша надомат, ўша қўрқув ва ҳавотир билан ортимга қайтаман. Ҳар оқшом, худди ҳозиргидек, ўтмишни кавлаштириб: «нега айтмадим, айтолмадимми, қандай айтардим» дея қийналаман. Ушбу мактубни ўзим билан олиб кетаман. Яна иродам бўшлик қилса, уни сизга бераман, ўқийсиз. Оила аъзоларингизнинг сохта муомалалари, назаримда, синглингиз Лизани севиб қолганим учун қилинаётгандек. Бу ноҳақлик ахир. Ёзган қиссангиз ҳали ҳам хаёлимдан кетмаяпти. Ўқиб чиққач, мен ким Дублицкий ҳам бундай бахтни орзу қилолмайди. Муҳаббат ҳақида ёзган шоирона жумлаларингиз… сиз кўнгил берган инсонга ҳавас қилмаяпман, ҳавас қилмайман ҳам. Назаримда, сиз учун худди болалардек қувонишим мумкин…\nРостини айтинг, софдил инсон сифатида сўзланг фақат, рафиқам бўлишга розимисиз? Жавобингиз «ҳа» бўлса, чин дилдан, ишонч билан сўзланг. Бордию қалбингизда заррача гумон ўрмаласа, «йўқ» дейишдан чўчиманг. Тангрим ҳаққи, жавоб беришдан аввал ўзингиздан яхшилаб сўранг, шунга розимисиз? «Йўқ» дейишингиздан қўрқаман. Лекин бардошли бўлишга куч тополаман. Агар мен сизни севгандай мени севмасангиз, тамом, жуда ёмон бўлади.»\nВольфганг АМАДЕЙ МОЦАРТдан – КОНСТАНЦАга\n«Менинг суюкли, миттигина рафиқам, сен учун бир қанча топшириқларим бор.\nСендан ўтиниб сўрайман:\n1) Тушкунликка тушиб қолма;\n2) Соғлингни асра, баҳор елвизагидан эҳтиёт бўл;\n3) Бир ўзинг сайрга чиқма, яхшиси умуман сайр қилма;\n4) Сенга бўлган муҳаббатимга заррача ҳам шубҳанг бўлмасин. Ҳар сафар мактуб ёзганимда суратинг қаршимда туради;\n5) Иккимизнинг ҳам номимизга доғ тушмасин, ҳар бир ишингга аҳамиятли бўл. Ташқи кўринишингга эътибор бер. Буларни сенга айтаётганимдан ранжима. Обрўмизга путур етмаслиги учун қайғураётганимдан мени кўпроқ севишинг керак, назаримда.\n6) Сўзим якунида яна бир илтимосим, хатларингдаги маълумотларни тўлиқроқ тасвирласанг. Мен кетган кунимнинг эртасига қайним Хофер келдими ёки йўқми, шу ҳақида билмоқчиман. Ваъда берганидек тез-тез хабар олиб турибдими? Лангеслар йўқлаб туришибдими, ҳар замон? Портрет чизаётгандинг, ишларинг олдинга силжиб қолгандир? Аҳволларинг яхшими? Мана шулар мени ҳар қачонгидан кўпроқ қизиқтираяпти»\n"Sevgi iztirobi" - go'zal va beshavqat muhabbat\nMuhabbat rostdan ham bedavomi,yoxud dardga mubtalolarning…\nYetmish ikki yillik muhabbat yoxud qo'sha qarish baxti\nYur, muhabbat, ketdik bu erdan\nMuhabbat muhri [hikoya]\nMuhabbat Tafti rasmlari\n1 комментарий к “Mashxurlarning muhabbat maktublari”


Колдфри | medu.uz - Дорилар ҳақида маълумотлар ўзбек тилида\nHome Йўриқномалар Колдфри\nПрепаратнинг савдо номи: Колдфри\nТаъсир этувчи моддалар (ХПН): парацетамол, хлорфенирамин малеати, фенилэфрин гидрохлориди, сувсиз кофеин.\nДори шакли: таблеткалар (кундузги ва тунги).\nҲар бир кундузги таблетка қуйидагиларни сақлайди:\nфенилэфрин гидрохлориди 5мг;\nсувсиз кофеин 5мг.\nЁрдамчи моддалар: маккажўхори крахмали, повидон, желатин, магний стеарати, темир (II) оксиди бўёвчиси, сариқ хинолин бўёвчиси, метилпарагидроксибензоати, пропилпарагидроксибензоати.\nҲар бир тунги таблетка қуйидагиларни сақлайди:\nхлорфенирамин малеати 4 мг;\nЁрдамчи моддалар: маккажўхори крахмали, повидон, желатин, магний стеарати, бриллиант кўки бўёвчиси, сариқ хинолин бўёвчиси, метилпарагидроксибензоати, пропилпарагидроксибензоати.\nКундузги таблеткалар – таблетканинг бир томони фаскали, рискали ва бошқа томонида “Medley” эмблемаси бўлган оч сариқ рангли ясси думалоқ таблеткалар. Таблетканинг юзаси “мармарсимон” ва нотекис бўлиши мумкин.\nТунги таблеткалар – таблетканинг бир томони фаскали, рискали ва бошқа томонида “Medley” эмблемаси бўлган оч яшил рангли ясси думалоқ таблеткалар. Таблетканинг юзаси бироз “мармарсимон” ва нотекис бўлиши мумкин.\nФармакотерапевтик гуруҳи: ЎРК симптомларини бартараф қилиш учун қўлланадиган восита.\nПарацетамол – иситмани туширувчи ва оғриқни қолдирувчи таъсир курсатади: шамоллаш касалликларида кузатиладиган оғриқ синдромини – томоқдаги оғриқ, бош оғриғи, мушак ва бўғимлардаги оғриқни камайтиради, ошган тана ҳароратини пасайтиради.\nХлорфенирамин антигистамин таъсир кўрсатади: кўз, бурун ва томоқдаги қичишишни, бурун бўшлиғи, бурун ҳалқум ва буруннинг ёндош бўшлиқларидаги шиллиқ қаватлар шиши ва гиперемиясини бартараф қилади, экссудатив белгиларни камайтиради.\nФенилэфрин қон-томирларни торайтирувчи таъсир кўрсатади – нафас йўлларининг юқори қисмлари ва ёндош бўшлиқлардаги шиллиқ қаватларни гиперемияси ва шишини камайтириб, шу билан буруннинг битишини бартараф бўлишига ва бурундан ажраладиган ажралмаларни камайишига олиб келади.\nКофеин марказий нерв тизимига рағбатлантирувчи таъсир кўрсатади, бу толиқиш ва уйқучанликни камайишига, ақлий ва жисмоний иш қобилиятини ошишига олиб келади. Шу сабабли, Колдфри тунги таблеткаларнинг таркибида, ухлаш фаолияти яхши бўлиши учун, кофеин бўлмайди.\n“Шамоллаш” касалликлари, грипп, ЎРВИ: иситма синдроми, оғриқ синдроми, ринореяни симптоматик даволаш учун қўлланади.\nИчга қабул қилинади. Катталар ва 12 ёшдан ошган болаларга: бир дона оч сариқ рангли таблетка (Колдфри кундузи қўллаш учун таблетка) – эрталаб ва кундузи, бир дона оч яшил рангли таблетка (Колдфри тунда қўллаш учун таблетка) тунда қабул қилинади. Таблеткалар кўпи билан 3 кун давомида, сув, мевали шарбатлар ёки сут билан қабул қилинади. Тавсия этилган дозалардан оширилмасин. Колдфри таблеткаларни (кундузи қабул қилиш учун таблеткалар) тунда қабул қилинмасин.\nАллергик реакциялар (шу жумладан, тери тошмаси, қичишиш, эшакеми, ангионевротик шиш), уйқучанлик, бош айланиши, бош оғриғи, уйқуга кетишни бузилиши, ҳавотирлик ҳисси, юқори қўзғалувчанлик, мидриаз; артериал босимни ошиши, тахикардия; тремор, иштаҳани пасайиши, кўнгил айниши, қусиш, эпигастрал соҳада оғриқ; оғизни қуриши; сийдикни тутилиши, аккомодация фалажи, кўз ички босимини ошиши; анемия, тромбоцитопения, агранулоцитоз, гемолитик анемия, апластик анемия, метгемоглобинемия, панцитопения; гепатотоксик таъсири, нейротоксиклиги (папилляр некроз), бронхларни обструкцияси.\nПарацетамолга ва препаратнинг таркибига кирувчи бошқа компонентларга юқори сезувчанлик; Колфри препаратининг таркибига кирувчи моддаларни сақлаган бошқа препаратларни бир вақтда қабул қилиш; трициклик антидепрессантлар, моноаминооксидаза (МАО) ингибиторлари, бета-адреноблокаторларни бир вақтда қабул қилиш; тож артерияларини яққол атеросклерози, артериал гипертензия (оғир кечиши), қандли диабет (оғир кечиши), ҳомиладорлик, лактация даври; болалар (12 ёшгача бўлган болалар).\nЭҳтиёткорлик билан – гипертиреоз, феохромоцитома, бронхиал астма, ўпкани сурункали обструктив касаллиги, глюкоза-6-фосфатдегидрогеназа танқислиги, қон касалликлари, туғма гипербилирубинемиялар (Жильбер синдроми, Дубин-Джонсон ва Ротор синдроми), жигар ва/ёки буйрак етишмовчилиги, ёпиқ бурчакли глаукома, простата бези гиперплазияси.\nЭтанол хлорфенираминнинг седатив таъсирини кучайтиради.\nАнтидепрессантлар, паркинсонизмга қарши ва антипсихотик воситалар, фенотиазин ҳосилалари фенилэфринни қўллаш фонида сийдикни тутилиши, оғизни қуриши, қабзиятларни ривожланиш ҳавфини оширадилар.\nЖигарнинг микросомал оксидланиш индукторлари (фенитоин, барбитуратлар, рифампицин, фенилбутазон, трициклик антидепрессантлар) этанол ва гепатотоксик дори воситалари парацетамолнинг гидроксилланган фаол метаболитларини ишлаб чиқарилишини оширадилар. Глюкокортикостероидлар глаукомани ривожланиш ҳавфини оширадилар. Парацетамол урикозурик препаратларнинг самарадорлигини пасайтиради. Хлорфенирамин МАО ингибиторлари, фуразолидон билан бир вақтда қўлланганида гипертоник криз, қўзғалувчанлик, гиперпирексига олиб келиши мумкин.\nМАО ингибиторлари (шу жумладан, фуразолидон, прокарбазин, селегилин) окситоцин, шоҳкуя алкалоидлари, трициклик антидепрессантлар, метилфенидат, адреностимуляторлар фенилэфриннинг прессор самараси ва аритмогенлигини кучайтирадилар.\nТрициклик антидепрессантлар фенилэфриннинг адреномиметик таъсирини кучайтирадилар, галотанни бир вақтда буюриш қоринчалар аритмиясини ривожланиш ҳавфини оширади. Фенилэфрин гуанетидиннинг гипотензив таъсирини пасайтиради, бу ўз навбатида фенилэфриннинг альфа-адренорецепторларни рағбатлантирувчи фаоллигини кучайтиради.\nКолдфри препарати барбитуратлар, дифенин, карбамазепин, рифампицин ва жигарнинг микросомал ферментларини бошқа индукторлари билан бир вақтда буюрилганида парацетамолнинг гепатотоксик таъсирини ривожланиш ҳавфи ошади.\nДаволаниш вақтида алкоголь, уйқу воситалари ва анксиолитик (транквилизаторлар) дори воситаларини қабул қилишдан сақланиш керак. Таркибида парацетамол сақловчи бошқа дори воситалари билан бирга қўлланмасин. Диққатни юқори жамлаш ва ҳаракат ҳамда руҳий реакциялар тезлигини талаб этувчи ишларни бажаришда эҳтиёткорликка риоя қилиш керак. Агар касалликнинг симптомлари 3 кун давомида ўтиб кетмаса, шифокорга мурожаат қилиш тавсия этилади.\nДозани ошириб юборилиши одатда парацетамол билан боғлиқ бўлиб, 10-15 г дан ортиқ қабул қилинганида намоён бўлади.\nСимптомлари: қабул қилингандан сўнг биринчи 24 соат давомида – тери қопламларини оқариши, кўнгил айниши, қусиш, анорексия, абдоминал оғриқ; глюкозани метаболизмини бузилиши, ацидоз. Жигар фаолиятини бузилиш симптомлари дозаси ошириб юборилганидан сўнг 12-48 соатдан кейин намоён бўлиши мумкин. Препаратнинг дозаси оғир даражада ошириб юборилганида – зўрайиб борувчи энцефалопатия билан кечувчи жигар етишмовчилиги, кома, ўлимга олиб келиши мумкин; тубуляр некроз билан кечувчи ўткир буйрак етишмовчилиги (шу жумладан, жигарни оғир даражада шикастланиши бўлмаганида); аритмия, панкреатит. Катталарда гепатотоксик самараси 10 г ва ундан ортиқ қабул қилинганида намоён бўлади.\nДаволаш: SH-гуруҳи донаторлари ва глутатион синтези ўтмишдошларини юбориш – метионин доза ошириб юборилганидан сўнг 8-9 соат ўтгач ва ацетилцистеин – 12 соат ўтгач юборилади. Қўшимча даволаш чораларини ўтказиш зарурияти (метионинни кейинчалик юбориш, вена ичига ацетилцистеинни юбориш) парацетамолнинг қондаги концентрацияси, шунингдек қабул қилингандан сўнг ўтган вақтга қараб аниқланади.\nТаблеткалар (кундузги ва тунги). 6 та “кундузги” таблетка ва 3 та “тунги” таблетка алюмин фольга ва ПВХ блистерда. 1 блистер қўллаш бўйича йўриқномаси билан бирга картон қутига жойланган.


Ҳудудлар тараққиёти йўлида\nПрезидентимизнинг 2017 йил 8 августдаги "Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида"ги қарори ижроси доирасида вилоятимизда кенг кўламли ишлар амалга оширилмоқда. Вилоят, шаҳар ва туманлар ҳокимлари, прокуратура, ички ишлар тизими, давлат солиқ инспекция¬сининг жойлардаги раҳбарлари ўзларига бириктирилган ҳудудларда аҳоли ¬билан учрашиб, уларни ўйлантираётган муаммолар юзасидан қатор ишларни амалга оширмоқдалар.\nБухоро туманида ҳам ўтган йил мобайнида ҳудудни ижти¬моий-иқтисодий ривожлантириш, аҳолининг турмуш тарзи ва социал муҳофазасини яхшилаш, тадбиркорликни ривожлантириш ҳамда ҳуқуқбузарликлар профилактикасини такомиллаштириш юзасидан йўл харитаси тузилиб, шу асосда муайян ишлар бажарилди.\nХусусан, ногирон ва муҳтож оилаларга манзилли ёрдам кўрсатиш масалалари эътибор марказида бўлди.\nТуман бўйича рўйхатга олинган 21 нафар ёлғиз кекса, ногирон, ўзгалар парваришига муҳтож шахсга ҳар ой мунтазам -равишда озиқ-овқат ва ноозиқ-овқат маҳсулотлари етказиб берилмоқда. Реабилитация техник воситаларига эҳтиёж сезган пенсионер ва ногирон¬ларнинг 13 нафари катталар таянма аравачаси ва бошқа воситалар билан таъминланди.\nҲудудда тадбиркорликни ривожлантиришга ҳам алоҳида эътибор қаратилаётир. 2017 йил ноябрь ойида туманда хорижга маҳсулот экспорт қилиш истагида бўлган тадбиркорлар учун ўқув ¬семинари ўтказилди. Унга вилоят ҳокимлиги, прокуратураси, марказий банк, ¬солиқ ва божхона бошқармалари мутахассислари жалб этилиб, семинар қатнашчилари экспортга доир янгиликлар билан таништирилди.\nИшбилармонлик субъектларига кредит маблағлари ажратилиши ҳудудда тадбиркорликни ривожлантиришнинг муҳим омилларидан саналади. Секторлар томонидан туманда фаолият юритаётган қатор тадбир¬корлик субъектларига кредит маблағларини олишга кўмаклашилди. Жумладан, "Парвина" МЧЖ банкдан олинган 600 миллион сўмлик кредит маблағлар эвазига полиэтилен қоплар ишлаб чиқаришни йўлга қўйди. "Марокко малерко" хусусий корхонаси эса 330 миллион сўм кредит олиб, пардозланган тошлар ишлаб чиқаришни бошлади. ¬"Сифат бўёқ лак сервис" МЧЖ банк¬дан олинган 180 миллион сўмлик кредит маблағини шпаклёвка ишлаб чиқаришни кенгайтиришга сарфлади. "Бакен қурилиш" МЧЖ қурилиш материалларини ишлаб чиқариш учун 400 миллион сўм кредит олди. Натижада қўшимча равишда 40 дан ортиқ янги иш ўрни яратилди.\nҚишлоқ хўжалигининг мева-сабзавотчилик, чорвачилик, паррандачилик, балиқчилик, асаларичилик ва ¬бошқа соҳаларини ривожлантириш борасида секторлар томонидан бажарилаётган ишлар ҳам ижобий натижа бер¬моқда. Олиб борилган кенг кўламли тар¬ғибот ишлари натижасида "Бухоро олтин мевалари" МЧЖ ўз маблағи ҳисобидан боғдорчиликни йўлга қўйишга 820 миллион, "Акмурадвали Абдураҳмон ери" фермер хўжалиги узумчилик учун 200 миллион, "Бухоро беламур" МЧЖ балиқчиликни ривожлантиришга 40 миллион сўм маблағ сарфлади.\nШунингдек, "Бухоро балиқ" МЧЖга 160 миллион сўмлик, "Бухоро темир отлари" МЧЖга 1100 миллион сўмлик кредит олишга кўмаклашилди. "Шерзод Бегзод Бафо" фермер хўжалиги 200 миллион сўм, "Шоҳжаҳон Шуҳрат Омад Барака" хусусий корхонаси 350 миллион сўм кредит олди ва тадбиркорликни ривожлантиришга йўналтирди. Бунинг самараси ўлароқ ҳудудда юзга яқин янги иш ўринлари яратилди.\nИжтимоий объектларни қу¬риш, капитал таъмирлаш ишлари борасидаги ишлар ҳам ўз самарасини бермоқда. 2-сонли умумтаълим мактаби реконструкция қилинди. 420 ўринли янги ўқув биноси қурилиб, фойдаланишга топши¬рилди.\nМутасадди идора ва ташкилотлар вакиллари иштирокида вояга етмаганлар, ёшлар ўрта¬сида ¬профилактика тадбирлари ўтказиляпти. Маҳаллалар ва оилаларда ижтимоий-маънавий муҳитни, таълим муассасалари фаолиятини ўрганиш ҳамда аниқланган муаммоларни бартараф этиш бўйича туман жамоатчилик назорати гуруҳлари ва фуқаролар йиғинлари Кенгашлари фаолияти ўзаро мувофиқликда ташкил қилинмоқда.\nҚа¬ровсиз ва назоратсиз қолган, ҳуқуқбузарлик содир этишга мойил бўлган ўқувчи-ёшларни аниқлаш бу масалаларни кенг жамоатчилик билан бирга муҳокама қилиб, кескин таъсир чораларини кўриш борасидаги ишлар мунтазамлиги таъминланмоқда.\n:: орқага № 2, 06.01.2018


«Зангиота» жоме масжидида ўтказиладиган Хатмонага таклиф қиламиз | ukkosha.shosh.uz\nБош саҳифа » Масжид ҳаёти » «Зангиота» жоме масжидида ўтказиладиган Хатмонага таклиф қиламиз\nБугун 30 май, Муборак Рамазон ойининг мағфират даҳаси, 14-кунидир. Тошкент шаҳар Шайхонтоҳур тумани «Зангиота» жоме масжидида бу кеча Қуръони Карим хатмонаси яъни, Каломуллоҳнинг сўнгги суралари ўқилиб, чин ихлос ила дуолар қилинади.\nАзиз Қуръон мухлисларини Аллоҳнинг каломига сомеъ бўлишга таклиф қиламиз.\nМанзил: Шайхонтоҳур тумани, “Занги ота” маҳалласи, Самарқанд дарвоза кўчаси, 122-уй. Тел.: +998 71 227 05 69\nҚорилар: Ёқубжон Солихон ўғли, Абдулазиз Ёқубжон ўғли.\nТелеграм канали: t.me/shoshuz\nАввалги: Рўзани бузадиган ва фақат қазо тутишни вожиб қилиб, каффоротни вожиб қилмайдиган нарсалар\nКейинги: Рўзани бузмайдиган нарсалар


Украиналик шифокор COVID-19’дан ҳимояланишнинг ягона йўлини айтди » Ўзбекистон янгиликлари – Zamin.uz\n, 18 2021, 21:08\n25 ноя, 10:02 1 960 Дунё\nФақат вакцина коронавирусга чалинишнинг олдини олиш мумкин. «РБК»нинг ёзишича, бу ҳақда украиналик шифокор Евгений Комаровский ўзининг Youtube’даги каналида маълум қилди.\n«Афсуски, касалланмасликнинг ягона йўли бу - эмлаш. Нима учун афсуски? Чунки ишончли, хавфсиз ва ҳамма фойдаланиши мумкин бўлган вакцина ҳозирча йўқ», — деган Комаровский.\nШифокорнинг айтишича, у COVID-19 билан касалланмаслик имконини берувчи «сеҳрли дори» номини айтишини ҳамма чин дилдан хоҳлайди. Аммо ҳозирча бундай воситалар йўқ. Унинг таъкидлашича рух, D ва C витаминларининг бунга ҳеч қандай алоқаси йўқ. Витаминлар касаллик оғир шаклга ўтмаслиги учун тавсия қилиниши мумкин.\n«Касалланиш-касалланмаслигингизни ўзи икки омилга боғлиқ», — дейди шифокор. Унинг айтишича, биринчиси одам қанча миқдордаги вирусга дуч келиши, иккинчиси — бу вақтда организм қандай ҳолатда эканлиги.\nШифокор «нормал намлик»даги (40-60 фоиз) тоза ҳаводан нафас олишни, нафас йўлларини тузли эритмалар билан намлашни ва кўп миқдорда суюқлик ичишни маслаҳат берди. Шу билан бирга, Комаровский одам ҳаво алмаштирилмайдиган ёпиқ хонада 15 дақиқа ўтирса, касалликдан сақланиш учун ҳеч нарса ёрдам бермаслигидан огоҳлантирди.\nАвгуст ойида Россияда коронавирусга қарши дастлабки вакцина — «Спутник V» рўйхатдан ўтказилганди. Октябрь ойида мамлакатда иккинчи вакцина — «Вектор» яратилди. Ноябрь ойида Россия президенти Владимир Путин яқин вақтда COVID-19’га қарши учинчи вакцина рўйхатдан ўтказилишини маълум қилди.\nШифокор коронавирусга қарши вакцина қандай беморларга тўғри келмаслигини айтди 17 июл, 21:57\nМутахассис коронавирусга қарши курашишнинг энг самарали воситасини айтди 19 мар, 08:52


Мафтункор Шаҳзоданинг яккахон концерт дастури ҳақида батафсил » PopCorn.uz - Шоу Бизнес олами хақиқати\nМафтункор Шаҳзоданинг яккахон концерт дастури ҳақида батафсил\nСана: 06.05.2017 1379 қайноқ\nМаълумки, 5 май куни эстрадамиз юлдузи мафтункор Шаҳзоданинг яккахон концерт дастурига старт берилди. Сайтимиз орқали концертнинг илк кунидан фоторепортажни ҳам тақдим қилган эдик. Энди эса ваъда қилганимиздек, дастур ҳақида батафсил тўхталиб ўтамиз.\nДастур 3 қисмни ўз ичига олган бўлиб, ҳар бир блокда хонанда такороланмас ва ёрқин образларда намоён бўлди. Концерт “Дежаву” таронаси билан бошланди. Сўнг “Love you” номли қўшиқ жаранг сочди. “Қарама кўзларимга” ва “Ўтиб кетади” қўшиқлари билан концерт давомланди. Бу композицияларни янграшини тингловчилар кутмаган эди. Барчага ширин хотираларни ёдига солган бу мусиқий чиқиш томошабинларни жонлантириб юборди. Ана ундан кейин барча бирдек севган ва хит бўлган “Шунчаки” композициясини хонанда мухлислари билан бирга куйлади. “Хайр энди кеч” қўшиғи янграганида эса раққосаларнинг хонанда билан бирга тайёрлаган рақси барчани оло қолдирди. Бу орада “Розиман” номли янги тароналардан бири жаранг сочди. “Хаста таронаси билан эса биринчи қисмга якун ясалди.\nИккинчи блок эса айни дамда катта-ю кичикнинг севимли қўшиғига айланган “Ёмғир” қўшиғи билан бошланди. Мухлислар таронанинг илк оҳангларидаёқ олқишлаб, ҳайқириб кутиб олишди. Сўнг “My angel” номли қўшиқ жаранг сочди. “Куёв ва келинча” эса барчага романтик кайфият улашди. Раққосалар тайёрлаган сағна кўриниши ҳам қўшиққа монанд эди. Дастурнинг энг кулминацион нуқталаридан бири бу Фаррух Зокировнинг ташрифи бўлди десак янглишмаймиз. Ўзбекистон халқ артисти Фаррух Зокиров Шаҳзода билан бирга “Чинара” қўшиғини куйлар экан, у бундай бахтдан мамнун эканини бот-бот такрорлади. Шаҳзода эса қувончини яшира олмади. Фаррух Зокиров уни рақсга таклиф этди. Бу қўшиқ янграганида томошабинлар чироқлар билан уларни қўллаб туришди. Бу эса Фаррух Зокироввга янада илҳом бағишлади. Ҳаттоки, мана шундай чироқларни ёқиб туришларини ва у бу лаҳзаларни расмга муҳрлаб олишини айтиб ўтди. Қўшиқ тугагач Шаҳзода Фаррух Зокировнинг “Чайхана” қўшиғини куйлашга рухсат сўради ва уларнинг розилиги билан бу қўшиқ концерт дастурида жаранг сочди. “Минг шукур” қўшиғини эса “Хотира ва қадрлаш” кунига бағишлаб куйлади ва бу композиция унинг энг яхши кўрган қўшиғи эканини ҳам таъкидлаб ўтди. “Люли-люли” билан 2 фисм ҳам якунланди.\n“Шошма” қўши0и билан бошланган учинчи қисмда ҳамма Шоҳруҳхонни кутгандек бўлди. Бироқ хонанда уни бир ўзи ижро қилди. “Люблю тебя” билан концерт давомланди. “Кет”, “Ҳабиби” кетма-кет ижро этилди. “Румба” таронаси ҳам барчани рақсга чорлади. У хонанда баланд зиналар орқали юқорига кўтарилиб уни ижро қилди. “Биллионера” ҳам ташриф буюрганларга аъло кайфият бағишлади. “Раҳмат ҳаёт” билан эса концертга якун ясалди.\nДастур қисқа ва лўндa. Асосийси ёрқин, файзли ва меҳр-муҳаббатга бой бўлди. Дастурнинг мана шундай дилга яқин ва мароқли ўтишига хонанда ҳар жиҳатга эътибор қаратганини кузатиш мумкин. Унинг либосларидан тортиб, соч турмагигача ўзгача дид ва латофатни кўрасиз. Саҳна декорацияси ҳам ўзгача. Раққосалар тайёрлаган ҳар бир чиқиши алоҳида саҳна асари.\nҲали олдинда яна олти кунлик дастур бор. Концертнинг ҳар бир куни файзли ва мароқли ўтишини тилаб қоламиз.


ХОТИН-ҚИЗЛАРНИ ҚЎЛЛАБ-ҚУВВАТЛАШ МАҚСАДИДА\nЖомбой туманида Самарқанд вилоят хотин-қизлар қўмитаси томонидан бошланғич хотин-қизлар қўмитаси фаолиятини намунали йўлга қўйишга бағишланган амалий семинар ўтказилди. Бу ҳақда вилоят ҳокимлиги расмий сайти хабар берди.\nВилоят ҳокимлиги ахборот хизматининг маълум қилишича, тадбирда туман ва шаҳар хотин-қизлар қўмиталари ҳамда намунали бошланғич ташкилотлар раҳбарлари иштирок этди.\nВилоят ҳокими ўринбосари, хотин-қизлар қўмитаси раиси Гавҳар Алимова жамият ҳаётида аёлларнинг ўрни ва ролини ошириш, уларнинг ҳуқуқ ва манфаатларини ҳимоя қилиш, оғир ижтимоий вазиятга тушиб қолган хотин-қизларга ёрдам бериш ва қўллаб-қувватлашда бошланғич ташкилотлар олдида турган вазифалар ҳақида сўз юритди. Бу борада зарур тавсия ва кўрсатмалар берди.\nТадбирда фаолияти намунали деб топилган бошланғич ташкилотлар раҳбарларига вилоят хотин-қизлар қўмитасининг фахрий ёрлиқ ва эсдалик совғалари топширилди.\nСеминар иштирокчилари “Жомбой дон” корхонасида хотин-қизларга яратилган шарт-шароит, бошланғич ташкилот томонидан олиб борилаётган ишлар билан танишди.\nТадбир доираси вилоят хотин-қизлар қўмитаси раиси туманнинг Тут маҳалласида яшовчи иккинчи гуруҳ ногирони Н.Ҳасанова ва “Самарқанд” маҳалла фуқаролар йиғинида истиқомат қилувчи М.Абдураҳмонова ҳолидан хабар олди. Н.Ҳасановага тикув машинаси ҳамда М.Абдураҳмоновага уй-жой олиш учун уйнинг бошланғич бадали тўланганлиги тўғрисидаги сертификат топширилди.


Ироқликлар Хитой иқтисодий инвестициялари баҳосини шубҳа остига олмоқдалар\nАйрим кузатувчиларнинг фикрича, Хитой билан тузилган иқтисодий келишув Ироқни Хитойдан қарздор қилиб, Эрон эксплуатацияси учун йўл очади.\n2009 йилнинг 3 феврал куни олинган сурат: Ироқнинг Басра шаҳри жануби-ғарбида жойлашган Зубайр-1 туманидаги Баржисия нефт кони бўйлаб юриб бораётган муҳандис. [Эссам ал-Суданий/AFP]\nИроқнинг Эронга мойил фракциялари ва сиёсатчилари мамлакат қурилиш бозорида Эрон режимининг стратегик иттифоқчиси бўлган Хитойга устуворлик берилишига эришмоқчи.\nАммо уларнинг амбициялари «Хитой билан яқин алоқалар фақат Эрон режимига хизмат қилади» деб ҳисоблайдиган Ироқ мухолифати билан тўқнаш келмоқда. Таҳлилчилар назарида Хитой Ироқ иқтисодиёти ҳисобига ўз манфаатларини кучайтиришга интилади.\n«Катаиб Ҳизбуллоҳ» ва «Асоиб Аҳлул-Ҳақ» сингари Эронга мойил жангари гуруҳлар ўзларига алоқадор оммавий ахборот воситаларини 2019 йил 23 сентябрда тузилган Ироқ-Хитой келишувини фаоллаштиришга чақирмоқдалар.\n20 йилга мўлжалланган келишув ўша вақтда билдирилган эътирозлар ва унинг бандларига оид тафсилотлар бўйича кескин мунозаралар туфайли бажарилмай қолган эди.\nЎтган йилнинг 11 октябр куни Эроннинг ўша пайтдаги ташқи ишлар вазири Жавод Зариф хитойлик ҳамкасби Ван И билан суратга тушмоқда, Тенчун, Хитой. [Хитой давлат ОАВ]\nИроқ бош вазири Мустафо Козимий ҳукумати умумий манфаатлар асосида минтақа ва дунё мамлакатларига очилишга интилмоқда, 27 октябр куни олинган сурат. [Ироқ бош вазирининг матбуот хизмати]\nКелишувда Хитойнинг Ироққа 10 миллиард доллар қарз бериши ва у Ироқ нефтини Хитойга сотишдан олинган даромад ҳисобига босқичма-босқич узилиши кўзда тутилган. Бу кредит Ироқдаги йирик инфратузилма лойиҳаларини молиялаштириш учун сафарбар этилади.\nШартномага қарши бўлганларнинг фикрича, у Ироқ нефтини узоқ муддат Хитой гаровида қолдиради ва Ироқни Хитойдан қарздор қилиб қўяди.\nУлар, шунингдек, Эронга алоқадор жангари гуруҳлар ўз таъсиридан фойдаланиб, Хитой лойиҳаларида Эрон компанияларига иккинчи даражали операцион шартномалар беришга уринишидан хавотир билдирмоқдалар.\nИроқдаги Хитой инвестицияларининг умумий ҳажми 20 миллиард долларни ташкил қилади, уларнинг аксарияти энергетика секторида, деган эди 2019 йил июл ойида Хитойнинг Бағдоддаги элчиси Чжан Тао.\nИроқнинг манфаатлари ҳамма нарсадан устун\nКўпчиликнинг фикрича, хавотирлар фақат «Эрон ва унинг иттифоқдошларига хизмат қиладиган» Хитойнинг келгуси лойиҳалари ва шартномаларига тегишли, дейди Ироқнинг стратегик тадқиқотлар маркази раҳбари Ғози Файзал Ҳусайн.\nШу йилнинг бошида Ироқ 2 миллиард АҚШ доллар эвазига Хитойга 48 миллион баррелга яқин нефт хомашёсини (2021 йил июлдан 2022 йил июнгача) етказиб бериш бўйича шартномани музлатиб қўйди, дейди у.\nИроқнинг Басрадаги Ал-Фав порти лойиҳасини Хитойга топширишдан бош тортиши ҳам Хитой ва Эрон тарафдорларининг саъй-ҳаракатларига тўсиқ бўлди, дейди Ҳусайн.\n2021 йил апрел ойида порт қурилишига оид йирик лойиҳани амалга оширишда Ироқ хитойлик рақобатчини чиқариб юборганидан кейин Жанубий Кореянинг Daewoo компаниясини танлаган.\n«Миллий манфаатлар шарт қилиб қўйилиши асосий мезон», дейди Ҳусайн. «Ҳукумат айни дамда шунга эътибор қаратмоқда, Хитой, Эрон ва бошқа мамлакатлар манфаатларини кўзлайдиган ҳамкорлик ўрнатишга эмас.»\n«Хитой инвестицияларига нисбатан муносабат адоватли деб қаралмаслиги керак», деб қўшимча қилди у. «Ироққа алоқалар ва шартномалар зарур, аммо бу Ироқнинг мустамлакага айланиб қолиши ва Ироқ бойликларини Хитой ва бошқаларга қарз эвазига берилишига олиб келиши керак эмас.»\nЭрон ҳукумати 2019 йилдаги жами 400 миллион АҚШ долларга тенг келишуви доирасида «халқнинг нефтдан олинган бойлигини Хитойга сотиб юборган», бу Хитойга бир қанча секторлардаги лойиҳаларни ривожлантириш ва амалга оширишга имкон беради, деб айтган у. Унинг сўзларига кўра, Хитой ўз воситачилари орқали Ироқда ҳам худди шундай қилмоқчи.\nЭроннинг Хитой билан иттифоқидаги ажабланарли жиҳат шундаки, у Хитой «мусулмонлар ҳуқуқларини анчадан бери бузиб келаётганига» эътибор қаратмаяпти, дейди у.\nХитой ҳукуматининг Шинжон вилоятидаги этник мусулмонлар, уйғурларга нисбатан олиб бораётган зўравонликлари ҳужжатлар билан исботланган, шунингдек у мусулмонларнинг ўнлаб қадамжолари, жумладан Имом Осим зиёратгоҳини ҳам йўқ қилиб юборган.\nАммо, Ислом республикаси ҳукумати бунга эътибор бермай, Эрон нефтини сотиш бўйича 25 йиллик шартномани имзоламоқда.\nСиёсий Ғаним ал-Обидга кўра, Эрон Хитой билан яқин муносабатга киришиш билан ўз иқтисодиётини халқаро санкциялар юкидан қутқариб қолмоқчи.\nУ Хитой ва Россия, шунингдек Шимолий Корея билан «глобал лагер» тузиб, Ғарб босимига қарши турувчи иттифоқни мустаҳкаш ниятида.\nБу орада Пекин ўз иттифоқчилари ёрдамида барча минтақаларда таъсир доирасини кенгайтиришни кўзламоқда, дейди Ал-Обид.\nХитойнинг умумий мақсади дунё бўйлаб шунчаки «иқтисодий гегемонлигини» ёйишдан кўра каттароқ бўлиши, шунингдек ўз инвестицияларини ҳимоя қилиш баҳонасида «ҳарбий таъсир» ўрнатиш ниятида бўлиши ҳам мумкин, деб таъкидлади у.\nИроқ – мувозанатлашган ҳамкорлик тарафдори\nАл-Обидга кўра, Ироқдаги воситачи кучлар мамлакатдаги йирик инвестицияларда Хитойга устуворлик беришга уринмоқда, аммо уларнинг мақсади ҳар сафар пучга чиқиб, ҳафсаласи пир бўлиб қолмоқда.\nАслини олганда, бундай инвестициялар Ироқнинг бойликлари ва халқининг келажаги ҳисобидан инқироз ёқасида турган Ироқ иқтисодиёти ва режими учун шунчаки «ҳаётни сақлаб қолувчи куч» бўлади, холос.\nУнга кўра, жангари гуруҳлар Ироқнинг фақат Эрон-Хитой-Россия билан ҳамкорлик қилишини истайдилар.\nИроқ ҳукумати умумий манфаатларга асосланган мамлакатлар билан мувозанатли ҳамкорлик алоқаларини ўрнатиш орқали бу жангариларга муваффақиятли қарши курашмоқда, деб таъкидлади у.\nШу билан бирга, у Ироқнинг Иордания, Миср ва Саудия Арабистони каби минтақавий мамлакатларни кенг кўламли инвестициялар орқали инфратузилмани тиклаш чораларига жалб қилиш ҳаракатларини олқишлади.\nШанба (28 август) куни Ироқ минтақани ларзага солаётган инқирозга ечим топишда Бағдодга «бирлаштирувчи ролни» тақдим этишни кўзлаган минтақавий етакчилар саммитига мезбонлик қилган.\nСаммит Иордания, Миср, Қатар, Бирлашган Араб Амирликлари, Қувайт, Туркия, Ироқ, Эрон, Саудия Арабистони ва Франция етакчиларини жамлаган.\nМарказий Осиё учун Хитойнинг сармояси ва таъсири манфаатлими?\nҚосим Сулаймонийнинг минтақа ва унинг ташқариcидаги хунрезликлари хроникаси\nЭронлик қўмондоннинг 20 йилдан ортиқ раҳбарлигидан кейин «Ал-Қудс» кучлари террорчиликни «экспорт» қилган, мазҳабпарастликни кучайтирган, ҳукуматларга қарши қўпорувчиликлар содир этган ва минглаб одамларнинг ўлимига сабаб бўлган.


Дунёдаги энг ғаройиб ҳайкаллар (ФОТО) - www.Voydod.net\nВсего на сайте: 585 Гостей: 580 Пользователи: 5\nShahzoooD, NextMusic, AnktosKt, crazy(boy), FalkLof\nДунёдаги энг ғаройиб ҳайкаллар (ФОТО) Bo'limi: Новости Мира\n5 Одамзот қадим замонлардан бери ўзи яратган сон-саноқсиз ҳайкалларбилан ёнма-ён яшайди. Уларнинг орасида жаҳонга машҳур санъат дурдоналари ҳам, ғаройиб ва, ҳатто, ғалатиҳайкаллар ҳам учрайди. Қуйида Ердаги энг ғаройиб ҳайкалларни тақдим этамиз. 1. «Орзу», Сент-Хеленс, Буюк Британия\nУлкан оқ бош кўринишидаги ушбу ҳайкал муаллифи –испаниялик ҳайкалтарош Жауме Пленса. Унинг “Орзу” деб номланган баландлиги қарийб 20 метрни ташкил этувчиҳайкали Сент-Хеленс шаҳар кенгашининг илтимосига кўра 2009 йилда дунё юзини кўрди. Шаҳарликларнинг сўзларигакўра, ҳайкал “маҳаллий жамиятнинг орзу-умидларини акс эттиради”.\nАйтгандай, худдишундай, аммо ўлчами Англиядаги ҳайкалдан бироз кичикроқ бўлган кўзлари ёпиқ 14 ёшли қизчанинг бошикўринишидаги ҳайкални Жауме Пленса Рио-де-Жанейродаги пляжлардан бирида ҳам ўрнатган. 2. «Саҳро Қўли», Атакама, Чили\nТанасини қумдан чиқариш учун саҳрони ковлаётгандай кўринувчи улкан бармоқлар ҳайкалини чилиликҳайкалтарош Марио Ираррасабаль ўйлаб топди ва яратди.\nМарио муаллифлигидаги шунгаўхшаш иккита ҳайкал АҚШ ва Уругвайда ҳам бор.\n3. «Тотем», Лёвен, Бельгия\nУшбу ҳайкал Лёвен католик университети ташкил этилганлигининг575 йиллиги шарафига яратилган. “Тотем” муаллифи бельгиялик ҳайкалтарош ва рассом Ян Фабр. Ушбу ҳайкалдеярли 25 метр келадиган нинага ўтқазилган улкан қўнғиз кўринишида бўлиб, Фабрнинг ғоясига кўра у“университет ва шаҳарнинг тадқиқотчилик руҳини” акс эттириши керак. 4. «Озимандис текисликларда», Техас штати, АҚШ\nУшбу ғалатиҳайкал, аниқроғи иккита оёқ Техасда америкалик миллионер Стэнли Марш учинчининг хоҳиши бўйича 1997 йилдапайдо бўлган.\nҲайкал чуқур фалсафий маънони англатади. Унинг ғояси 19 асрда яшаб ижодқилган буюк инглиз шоири Перси Шеллининг “Озимандис” шеъридан олинган. Унда ҳайкалларни яратишдан маънийўқлиги ҳақида сўз боради. Монументга ўрнатилган ҳазил мемориал доскада Шелли бушеърни ушбу “харобани” кўрганидан кейин ёзгани битилган. Албатта, бундай бўлиши мумкин эмас, чунки ҳайкаляратилганига ҳали 20 йил ҳам бўлгани йўқ.\n«Озимандис» муаллифи — рассом Лайтинг Макдафф,оёқдаги «пайпоқлар»ни эса кейинчалик номаълум ҳазилкашлар чизиб қўйган. 5. «Онахон», Оттава, Онтарио (бошқа жойларда ҳам бор).\nАмерикалик машҳур ҳайкалтарош ва рассом Луиза Буржуа яратган композиция 9 метр келадиган онаўргимчак ва 26 та мармар ўргимчак тухумларидан иборат. Илк бор бундай монумент 1999 йилда “Tate Museum of Modern Art” –Британия замонавий санъат галереясида пайдо бўлган.\n«Ушбу ўргимчаклар онамгабағишланган. Онам чевар эди, оиламиз гобеленларни тиклаш ва яратиш билан шуғулланган. Онам ҳам ўргимчакларсингари жуда ақлли эди, у ўргимчаклар зарарли ҳашоратларни йўқ қилганидай, менга доим ёрдам берарди ва ҳимояқиларди. Онам энг яқин дўстим эди», — дейди рассом. 6. «Мазингер Зет», Мас-дель-Плата, Испания\n«Мазингер Зет» — бу жанговар роботларҳақидаги япон комикслари ва мультфильмларидир. У 1972 йилда рассом Го Нагаи туфайли дунё юзини кўрган. Айтишжоизки, “жанговор роботлар” ишқибозлари бутун дунё бўйлаб яшайди, хусусан, Каталонияда ҳам: бу ердақурилаётган Мас-дель-Плата қўрғонида 1978 йилда 12 метр келадиган ҳайкал барпо этилди, бироқ қўрғонқурилиши маблағлар йўқлиги туфайли якунланмади. «Мазингер Зет» эса бутун дунёдан аниме ва мангимухлисларини жалб этган ҳолда, ҳамон турибди. 7. «Тараск», Тараскон, Франция\nАфсонага кўра Тараск даҳшатли мавжудот, яъни айиқ,аждар ва тошбақа гибриди бўлган. Ушбу махлуқ кўп асрлар олдин Нерлук қишлоғига ҳужум қилиб келган. Бироқкейинчалик уни юраги тоза ва меҳрибон Марта исмли қиз қўлга ўргатиб олади ва уни қишлоқдошларининг ёнигаолиб келади. Аммо одамлар уни ўлдиради. Шундан кейин қишлоқни унинг номи билан атай бошлашади, Мартани эсаАвлиё деб эълон қилишади.\n2005 йили ҳайкалтарош Паскаль Демомон ушбу афсона шарафигаТараск махлуқини акс эттирувчи ҳайкални яратди. Ҳар йили ушбу ҳайкал ёнида шаҳарга ўз исмини берган махлуққабағишланган байрам тадбирлари ўтказилади.\n8. «Омар Микки», Бостон, Массачусетс штати, АҚШ\nРассом Бриэна Роулетнингикки метрлик ғалати асари «The Walt Disney Company» томонидан молиялаштирилаётган лойиҳа доирасида пайдо бўлган.Мазкур лойиҳа давомида 75 нафар рассом Дисней мультфильмларининг машҳур қаҳрамони Микки Мауснинг ўзталқинини тақдим этди. Улар Қўшма Штатларнинг бир нечта шаҳарларида ўрнатилди. Ҳайкаллар у ёки бу аҳолипунктининг ўзига хос хусусиятини акс эттириши керак эди.\nБизнинг рассом Бостон бланбоғлиқ денгиз маҳсулотларидан бошқа ҳеч нарсани эслай олмаган бўлса керак, чунки у Микки Маус ва омарларниягона ҳайкал композициясига бирлаштиришга қарор қилади. Манба:www.darakchi.uz Barcha izohlar: 0


ҲИЗБУ ТАҲРИР – ХАВОРИЖЛАР ИЗДОШЛАРИ\nИсломдаги энг биринчи адашган фирқа бу хаворижлардир. Уларнинг динни тушунмаслиги ва оятларни нотўғри талқин қилиши натижасида мусулмонлар ўртасида қонли урушлар содир бўлган.\nУларнинг ажралиб турадиган бир қанча аломатлари бор. Ўша аломатларидин энг машҳури бу мусулмони кофирга чиқариш. Улар шу даражага етиб бордики, ҳатто Пайғамбаримиз соллоллоҳу алайҳи васаллам жаннатий деб башорат берган Али розияллоҳу анҳуни кофирга чиқаришди ва у кишига қарши жанг қилишди. Саҳобалар давридан бошлаб, ҳозирги кунгача, барча уламолар иттифоқи билан хаворижлар аҳли сунна вал-жамоага кирмайди. Улар адашган фирқа ҳисобланади.\nГарчи ҳозирги кунда хаворижлик даъвосини қиладиган кимсалар қолмаган бўлсада, номи бошқа қараш ва фикрлари ўша бўлган оқимлар фаолият олиб бораётгани кишини маҳзун қилади.\nХалифаликни қайта тиклаш даъвоси билан чиққан, аслида эса бу даъво ортидан бошқа ғаразли мақсадларни кўзлаётган Ҳизбут таҳрир оқими ҳам хавориждарнинг издошларидан бири десак, асло хато бўлмайди. Ҳозирги кундаги адашган оқимлар қаторида ҳизбут таҳрир оқими ҳам хаворижлар ғоясини кенг оммага тарғиб қилмоқда.\nҚуйида ҳизбут таҳрир ўн жиҳатда хафорижларга ўхшашини мисоллар билан келтириб ўтамиз:\n1. Мусулмон умматининг гуруҳланишидан пайғамбаримиз соллоллоҳу алайҳи васаллам қайтариб:\n"أنَا بَرِيءٌ مِمَّنْ فَرَّقَ وَاحْتَزَبَ"\n«Мен фирқаланган ва гуруҳ бўлиб ажралиб чиққанлардан безорман», деганлар.\nИсломдаги мусулмонлардан ажралиб чиқган биринчи гуруҳ бу хаворижлардир. Ҳизбут таҳрир оқими ҳам, гуруҳ тузиб, алоҳида ажралиб чиқиш борасида хаворижларга ўхшайди.\nДемак, Ҳизбут таҳрир хаворижларга ўхшаган биринчи жиҳати алоҳида гуруҳ бўлиб олиши экан. Бу эса динимизда қораланган иш. Табароний ривоят қилган ҳадисда шундай дейилган:\nمَن تَحَزَّبَ فَلَيْسَ مِنَّا\n«Ким алоҳида бўлиб, гуруҳ тузса, биздан эмас».\n2. Такфир Яъни кофирга чиқариш. Хаворижлар гуноҳи кабира қилган инсонни кофирга чиқарадилар.\nҲизбчилар ҳам мусулмонларни кофирга, юртларини эса дорул ҳарбга чиқариб, қонларини ҳалол деб эълон қиладилар.\n3. Ҳукм чиқаришда, шаръий ҳужжатлардан ақлни устун қўйиш. Шунинг учун хаворижлар Усмон розияллоҳу анҳунинг қонларини ҳалол деб эълон қилган эдилар. Уларга: «Усмонни жаннатий эканлиги ҳақида шаръий далиллар бор-ку?», дейилганда. Улар: «Биз ақлимизга хилоф келган ҳар қандай ҳужжатни инкор қиламиз», деб жавоб берган эдилар.\nҲизбут таҳрир оқими бу борада яъни ақлни шаръий ҳужжатдан устун қўйиш борасида хаворижлардан ҳам ўзиб кетган. Улар ҳукм чиқаришда ақлни асосий мезон қилиб олганлари учун, жоҳил одам ҳам айтмайдиган фатволарни беришган. Мисол учун номаҳрамни ўпиш ва ҳоказолар.\n4. Мусулмон подшоҳларга қарши чиқиш. Хаворижларнинг энг катта белгиси мусулмон подшоҳларга қарши чиқиш. Аҳли сунна эътиқодида эса мусулмон бўлган подшоҳга қарши чиқиш боғийлик (бош кўтариш) ҳисобланади.\nАйнан ушбу сифат кўплаб фирқаларда топилади. Хусусан ҳизбут таҳрирда ҳам. Улар мусулмон подшоҳларининг ҳаммасини кофирга чиқариб уларга қарши чиқишни ҳар бир кишига фарзу айн деб фатво берган. Улар берган фатвога кўра ер юзидаги барча мусулмон подшоҳларга қарши чиқилиб уларни қатл қилиш керак экан.\n5. Кофир ва мажусийлар четга қолиб, мусулмонларни қонини тўкишга ва унга фатво бериш. Хаворижлар тарихига назар ташланса, улар фақат мусулмонларнинг қонини тўкиш билан овора бўлганини кўриш мумкин.\nҲизбут таҳрирнинг асосий ғами ҳам шу. Мусулмонларни кофирга чиқариш, уларга қарши уруш эълон қилиш ҳозирги кундаги ҳизбут таҳрирнинг алоҳида ажралиб турадиган белгиси ҳисобланади.\n6. Охиратда Аллоҳни кўриш масаласи. Хаворижлар охиратда Аллоҳни кўришнинг имкони йўқ, дейди.\nҲизбут таҳрир вакилларининг фикр ва фатволарини ўзида жамлаган «Маншуротул ҳизб» китобида «Охиратда Аллоҳни кўриш тушунчаси ботил», дейилган\n7. Хаворижлар: «Халифалик қиёматга қадар давом этади ва халифа Қурайшлик бўлиши шарт эмас», дейишади. Уларнинг бу даъвоси икки жиҳатдан Расулуллоҳ соллоллоҳу алайҳи васалламнинг сўзларига зиддир. Биринчидан, Пайғамбаримиз соллоллоҳу алайҳи васаллам халифаликни ўттиз йил давом этишини, кейин эса подшоҳлик бўлишини айтганлар. Иккинчидан, ўша ўттиз йил ичидаги халифалар қурайшдан бўлишини баён қилиб:\n»النَّاسُ تَبَعٌ لِقُرَيْشٍ فِى هَذَا الشَّأْنِ«...\n«Бу иш яъни халифалик борасида инсонлар қурайшга тобедирлар», деганлар.\nАйнан шу ғояни Ҳизбут таҳрир ҳам олға суради. Улар халифалик бардавом бўлиши кераклигини ва бу халифа нафақат қурашйдик, ҳатто кофир киши ҳам бўлиши мумкинлмгиини айтишган. Жумладан, ўзларининг машҳур китоби бўлган «Маншуротул ҳизб» да шундай ёзади:\nوَيَجُوزُ أنْ يَتَوَلَّى أمْرَ المُسِمِينَ كَافِرٌ\n«Кофир одам мусулмонларни ишини бошқариши яъни халифа бўлиши мумкин, жоиз».\n8. Хавориждар қазо ва қадар масаласида хато қилишган. Хаворижларнинг бир неча гуруҳи бўлиб, уларнинг ичидаги Ҳорисия оқми инсондаги жузъий ихтиёрни инкор қилади ва инсонни мана шу ишларида ҳеч қанақа ихтиёри йўқ дейди.\nХудди шу эътиқодни ҳизбчилар ҳам оммага ёйишга урунган. Улар қазо қадар масаласида ғулуга кетиб, зоҳирида жузъий ихтиёрни инкор қилмасаларда, айтган сўзларининг маъно ва мазмунида жузъй ихтиёрни инкор қилиш бор.\n9. Хаворижлар қабр азоби борасида икки тоифага бўлинишган. Бир гуруҳи, қабр азоби бор, деса, иккинчи гуруҳи қабр азобини инкор қилган ва мана шу иккинчи фикр хавориждарда кенг тарқалган.\nАйнан шу масалада ҳизбчилар ҳам қабр азобини инкор қилишади. Ва бу бузуқ эътиқодларига қабр азоби ҳақидаги хабарларни оҳодлигини рукач қилишади.\n10. Хаворижларнинг танозулий, деган фирқаси Исо алайҳиссаломни ўлган деб эътиқод қилади.\nҲизбут таҳрирнинг асоси ҳисобланган Ихванул муслимин оқимининг қарашларида ҳам айнан мана шу фикр акс этган.\nМана аҳли сунна вал жамоа мазҳаби томонидан қораланган хаворижларнинг баъзи қарашлари ва уларнинг эътиқодий издоши бўлган Ҳизбут таҳрир оқмининг фикрларини солиштириб кўрдик. Хулоса чиқаришни ўзингизга ҳавола қиламиз.